Dua beradik tiri gaduh dengan orang awam di PPV ditahan
Oleh NORLIDA AKMAR IDROS

7 September 2021, 11:42 pm
BALING – Dua lelaki yang juga adik beradik tiri ditahan selepas disyaki terlibat dalam pergaduhan dengan orang awam di kawasan letak kereta Pusat Pemberian Vaksin (PPV) Universiti Islam Antarabangsa Sultan Abdul Halim Mu’adzam Shah (UniSHAMS) di Kuala Ketil dekat sini hari ini.
Ketua Polis Kedah, Datuk Kamarul Zaman Mamat berkata, kejadian kira-kira pukul 11.45 pagi itu berlaku apabila kedua-dua suspek berusia 19 dan 27 tahun didakwa melakukan provokasi dengan orang awam yang hadir untuk mendapatkan suntikan vaksin.
Katanya, insiden itu berlaku apabila salah seorang suspek tidak berpuas hati selepas ditegur orang awam kerana tindakannya memandu kereta secara melulu serta melakukan aksi ‘drift’ di kawasan PPV.
“Kejadian tersebut telah menyebabkan berlakunya pergelutan antara dua suspek dengan orang awam yang mana salah seorang daripada mereka turut mengeluarkan besi golf dan melibasnya.
“Salah seorang suspek turut membuat ugutan jenayah kepada seorang lelaki yang cuba meleraikan pergaduhan,” katanya dalam satu kenyataan di sini hari ini.
Beliau berkata, pergaduhan itu kemudian berjaya dileraikan anggota polis yang bertugas di PPV bersama orang awam lain.

“Suspek berusia 19 tahun yang merupakan penganggur ditahan di lokasi kejadian kira-kira pukul 12.30 tengah hari sebelum membuat rampasan besi golf di Kampung Ladang Kupang di kawasan letak kereta di situ.
“Polis kemudian menyerbu sebuah rumah di Ladang Kupang di Kupang dan menahan seorang suspek berusia 27 tahun bekerja sebagai operator kilang sarung tangan serta merampas sebuah kereta jenis Proton Saga,” ujarnya.
Tambahnya, kes disiasat di bawah Seksyen 506 dan Seksyen 160 Kanun Keseksaan, Seksyen 6(1) Akta Bahan Letupan, Kakisan dan Senjata Merbahaya serta Seksyen 42 Akta Pengangkutan Jalan 1987. – K! ONLINE


Semut punca pesawat Air India lewat berlepas
Oleh KOSMO!

7 September 2021, 10:30 pm
NEW DELHI – Sebuah pesawat milik syarikat penerbangan  Air India yang hampir berlepas dari Lapangan Terbang Antarabangsa Indira Gandhi mengalami kelewatan  selama lebih tiga jam selepas kawanan semut ditemui di bahagian kelas perniagaan pesawat tersebut, lapor akhbar Hindustan Times semalam.
Keadaan itu menyebabkan penumpang terpaksa dipindahkan ke pesawat Boeing 787-8 yang lain.
Pesawat dengan kod penerbangan AI-111 menuju ke London itu akhirnya berlepas pada pukul 5.20 petang (waktu tempatan) berbanding jadual asal pada pukul 2 petang.
Laporan media tempatan bagaimanapun tidak menyatakan spesies semut yang ditemui pada pesawat tersebut.
Antara penumpang yang turut berada dalam pesawat tersebut ialah Putera negara Bhutan, Jigme Namgyel Wangchuck. – Agensi


Tiada varian Mu dikesan di Thailand
Oleh KOSMO!

7 September 2021, 11:30 pm
BANGKOK – Kementerian Kesihatan Thailand memaklumkan bahawa rakyat negara itu tidak perlu berasa panik dengan varian terbaharu Covid-19 yang dikenali sebagai Mu kerana tiada kes yang dikaitkan dengannya setakat ini, lapor akhbar Bangkok Post, semalam.
Ketua Bahagian Sains Perubatan, Dr. Supakit Sirilak berkata, setakat ini, pihak berkuasa kesihatan tempatan belum menemui mana-mana jangkitan varian Mu dan Delta masih merupakan varian utama yang menyumbang kepada jangkitan kes.
Tambah beliau, varian Mu menyumbang kurang 0.1 peratus dalam kes Covid-19 dunia dan hanya ditemui di 39 negara termasuk Jepun, Amerika Syarikat (AS) dan Britain buat masa sekarang.
Selain itu, varian baharu yang dikesan di Afrika Selatan iaitu C.1.2 minggu lalu juga tidak dikesan di Thailand.
“Kedua-dua varian tidak memiliki bukti yang disahkan berkenaan kemampuan ia  ditularkan lebih pantas atau mengurangkan keberkesanan vaksin,
“Jadi rakyat tidak perlu panik kerana pihak kementerian akan memantau kewujudan varian-varian ini dengan teliti,” tegas Supakit. – Agensi


Mercedes perkenal kereta kawalan minda
Oleh KOSMO!

7 September 2021, 10:00 pm
STUTTGART, Jerman – Syarikat pengeluar kereta terkenal dunia, Mercedes-Benz memperkenalkan prototaip kereta berteknologi tinggi yang mampu dikawal menggunakan minda, lapor akhbar The Sun, kelmarin.
Model Mercedes Vision AVTR adalah sebuah kereta sains fiksyen masa hadapan yang menggunakan kuasa elektrik dan dikawal melalui  otak pemandu.
Mercedes mempamerkan kereta itu di IAA Mobility di Jerman sepanjang minggu ini meskipun ia masih di peringkat permulaan atau konsep sahaja.
Bahagian luar kereta dilengkapi ciri canggih dan futuristik, manakala bahagian dalam pula memberi aura  seolah-olah pemanduan di angkasa lepas.
Namun tumpuan utama adalah Mercedes menggunakannya untuk mempamerkan Brain Computer Interface atau BCI.
Ruangan dalam kereta canggih ini memberi aura pemanduan di angkasa lepas. – Mercedes-Benz
Meskipun boleh dikawal menggunakan minda pemandu, ia tidak bermakna otak anda yang akan memandu kereta itu  sepenuhnya.

Menurut kenyataan Mercedes, pemandu akan dapat menggunakan teknologi BCI untuk mengawal perkara asas yang tidak melibatkan pemanduan langsung.
Ini termasuk menukar stesen radio atau memilih warna pencahayaan  di dalam kereta itu.
Selain itu, Mercedes juga membayangkan sebuah kereta yang membenarkan pemandu memilih destinasi hanya menggunakan fikiran sahaja dalam tempoh beberapa puluh tahun akan datang.
“Mercedes-Benz telah meletakkan pengendalian kenderaan di satu tahap berbeza dalam penggabungan manusia dan mesin,” kata Britta Seeger dari Mercedes.
“Teknologi BCI berfungsi sepenuhnya bebas daripada ucapan dan sentuhan. Ini membuka ruang revolusi untuk interaksi intuitif manusia dengan kenderaan,”kata Eksekutif Perniagaan Mercedes-Benz, Britta Seeger. – Agensi


Kerani songlap wang syarikat RM4 juta ditahan
7 September 2021, 10:41 pm
AMPANG – Kehilangan wang sebuah syarikat pembinaan di Taman Dagang Permai berjumlah kira-kira RM4 juta terbongkar dengan penahanan seorang kerani, dekat sini semalam.
Wanita berusia 39 tahun itu ditahan ketika hadir memberi keterangan di pejabat Bahagian Siasatan Jenayah Komersil, Ibu Pejabat Polis Daerah (IPD) Ampang Jaya.
Ketua Polis Daerah Ampang Jaya, Asisten Komisioner Mohamad Farouk Esha berkata, polis menerima laporan pada November tahun lalu yang dibuat pengarah syarikat pembinaan berkenaan selepas menyedari wang syarikatnya makin berkurangan di dalam akaun.
“Pengadu mendakwa wang syarikat telah dipindahkan melalui beberapa transaksi yang didakwa telah dilakukan suspek ke dalam akaun peribadinya secara berperingkat dalam anggaran RM4 juta.
“Suspek mempunyai akses ke atas akaun bank milik syarikat kerana pengadu telah cuti sakit sejak Januari 2018 hingga Jun tahun lalu dan tiada individu lain yang boleh mengakses wang tersebut melainkan suspek,” ujarnya dalam kenyataan hari ini.
Jelasnya, siasatan mendapati terdapat dua akaun bank milik suspek yang digunakan untuk tujuan pemindahan wang syarikat.

Menurut beliau, kes masih di dalam siasatan pihak polis untuk dilengkapkan dan dirujuk kepada Timbalan Pendakwa Raya.
Katanya, suspek direman selama empat hari mengikut Seksyen 408 Kanun Keseksaan (KK). – K! ONLINE


Tujuh orang boleh hadir akad nikah mulai hari ini
Oleh MOHD. HUSNI MOHD. NOOR

7 September 2021, 10:23 pm
PUTRAJAYA – Jabatan Agama Islam Wilayah Persekutuan (Jawi) menetapkan tujuh orang sahaja bagi kehadiran ke majlis akad nikah di Wilayah Persekutuan Labuan berkuatkuasa hari ini.
Menurut Jawi, ketetapan itu dibuat bagi majlis akad nikah di Jawi Cawangan Labuan dan masjid terpilih di wilayah ini dengan mereka yang dibenarkan ialah pengantin lelaki serta perempuan, wali, ibu pengantin lekaki serta perempuan, bapa pengantin lelaki dan seorang jurugambar.
“Manakala jurunikah dan dua orang saksi adalah dari pihak Jawi dan masjid berkenaan dengan pihak Jawi turut menetapkan enam masjid dan sebuah surau di Labuan sebagai lokasi majlis akad nikah, ,” katanya dalam satu kenyataan hari ini.
Ia termasuk Jawi Cawangan Labuan, Masjid Jamek An-Nur;Masjid Sultan Muhammad V; Masjid Jamek Layang- Layangan; Masjid Jamek Adam,Lajau; Masjid Nurul Iman, Kg.Sg. Bedaun; Masjid Ar-Rahman, Kg. Sg. Lada; danSurau Nurhidayah, Perumahan Kos Rendah Rancha-Rancha 2. – K! ONLINE


Pembantu perubatan maut, ambulans KKM kemalangan
Oleh NUR NABILAH RAHMAT

7 September 2021, 11:56 pm
KLUANG – Seorang pembantu perubatan menemui ajal apabila ambulans Kementerian Kesihatan (KKM) yang dinaiki terlibat dalam kemalangan di Jalan Ayer Hitam Batu 49, Simpang Renggam di sini, hari ini.
Dalam kejadian pada pukul 8 malam itu, mangsa yang meninggal dunia dikenali sebagai Aidil Hamidun, 27, dengan insiden itu turut menyebabkan pemandu ambulans, Othman Ghafan, 50, dan seorang pesakit wanita cedera parah
Sementara itu, dua lagi penumpang terdiri daripada lelaki dan wanita yang juga pesakit yang dibawa cedera ringan.
Keadaan ambulans yang remuk selepas terlibat kemalangan malam ini.
Komander Operasi Balai Bomba dan Penyelamat (BBP) Ayer Hitam, Pegawai Bomba Kanan II Abd. Rahim Razali berkata, maklumat awal mendapati ambulans terbabit dalam perjalanan membawa tiga mangsa kemalangan di Machap menuju ke Hospital Kluang.
“Sampai di lokasi kejadian, ambulans berkenaan terlibat kemalangan dengan sebuah lori treler di Jalan Ayer Hitam Batu 49, Simpang Renggam, Kluang.
“Kemalangan itu menyebabkan berlaku kebakaran ke atas ambulans terbabit sebelum berjaya dipadamkan orang awam menggunakan alat pemadam api,” katanya dalam satu kenyataan di sini hari ini.

Abd. Rahim berkata, sejurus pihaknya sampai di tempat kejadian, api sudah dipadamkan sebelum melakukan operasi mengeluarkan mangsa yang meninggal dunia.
Beliau berkata, pemandu ambulans serta tiga mangsa yang lain dikejarkan ke Hospital Kluang untuk rawatan lanjut manakala, mayat mangsa diserahkan kepada pihak polis.
Pemandu lori yang berusia 35 tahun dilaporkan selamat dan operasi ditamatkan pada pukul 9.24 malam sebentar tadi. – K! ONLINE


Sultan perintah Kelantan perlu capai imuniti kelompok hujung bulan ini
Oleh MUHAMMAD AYMAN GHAFFA

7 September 2021, 8:56 pm
KOTA BHARU – Sultan Kelantan, Sultan Muhammad V menitahkan agar Kelantan perlu mencapai imuniti kelompok dengan 80 peratus daripada rakyat di negeri ini disuntik vaksin mengikut perancangan iaitu pada 30 September ini.
Setiausaha Sulit Kanan kepada Sultan Muhammad V, Datuk Nik Mohd. Shafriman Nik Hassan berkata, baginda turut menzahirkan rasa dukacita melihat Kelantan menjadi antara negeri yang mempunyai peratusan penerima vaksin yang terendah iaitu sebanyak 50 peratus.
Menurutnya, baginda turut mendesak rakyat Kelantan yang belum divaksin supaya mendaftar untuk menerima vaksin atau mendapatkan vaksin secara walk-in di pusat pemberian vaksin di seluruh negeri agar dapat mencapai imuniti kelompok mengikut perancangan.
“Baginda mengalu-alukan pengumuman Menteri Kesihatan, Khairy Jamaluddin Abu Bakar mengenai peruntukan 1.2 juta dos tambahan kepada Kelantan bagi membantu mempercepatkan proses pemberian vaksin.
“Baginda benar-benar berharap agar rakyat Kelantan akan segera mendapatkan vaksin supaya dapat melindungi diri sendiri dan ahli keluarga mereka.
“Sultan Kelantan juga bertitah bahawa mengambil vaksin adalah tanggungjawab individu kepada diri sendiri, keluarga dan masyarakat,” katanya dalam satu kenyataan di sini hari ini.

Menurut Nik Mohd. Shafriman, baginda telah merujuk kepada resolusi Muzakarah Jawatankuasa Fatwa Majlis Kebangsaan Bagi Hal Ehwal Agama Islam ke-10 yang bersetuju hukum penggunaan Vaksin Covid-19 adalah harus dan wajib diambil oleh golongan yang ditetapkan oleh kerajaan.
Katanya, baginda turut menyarankan supaya semua pihak menggembleng tenaga memperluaskan Program Outreach Vaksin Covid-19 di seluruh pelusuk negeri Kelantan terutamanya di kawasan kampung dan pedalaman supaya masyarakat yakin akan keberkesanan vaksin selain tidak bersangka buruk terhadap vaksin.
“Baginda amat berharap rakyat akan segera mendapatkan vaksin supaya Kelantan tidak tercicir dalam mencapai imuniti kelompok.
“Seluruh rakyat boleh menjalani kehidupan dengan lebih baik dengan hospital tidak lagi terbeban dan rawatan untuk pesakit-pesakit lain tidak terjejas,” katanya. – K! ONLINE


Lebih 1.44 juta kes Covid-19 tiada sejarah vaksinasi
Oleh SITI A'ISYAH SUKAIMI

7 September 2021, 8:08 pm
PUTRAJAYA – Sebanyak 91.5 peratus atau 1,721,274 kes yang dilaporkan daripada keseluruhan 1,880,734 kes Covid-19 yang dilaporkan setakat ini membabitkan individu tiada sejarah vaksinasi atau tidak lengkap divaksin.
Ketua Pengarah Kesihatan, Tan Sri Dr. Noor Hisham Abdullah mendedahkan bahawa sebanyak 1,441,205 kes (76.6 peratus) terdiri daripada mereka tiada sejarah vaksinasi.
Beliau berkata, 280,069 kes atau 14.9 peratus pula adalah mereka yang tidak lengkap divaksinasi manakala baki 159,460 kes (8.5 peratus) mempunyai sejarah vaksinasi lengkap.
Menurutnya, bagi pecahan kes harian pula, 308 kes (1.66 peratus) adalah kategori tiga, empat dan lima manakala, 18,239 kes (98.34 peratus) lagi terdiri daripada kategori satu dan dua.
Situasi itu katanya, jelas menunjukkan individu yang lengkap divaksinasi adalah lebih terlindung dan kurang berisiko mendapat jangkitan Covid-19 yang teruk.
“Perkembangan positif ini dapat terus dilihat sekiranya Malaysia telah mencapai kadar vaksinasi yang lebih tinggi. Justeru, mereka yang belum mengambil vaksin Covid-19 dinasihatkan segerakan pengambilan vaksin bagi melindungi orang di sekeliling daripada kemungkinan dijangkiti.

“Pada masa yang sama masyarakat diingatkan untuk terus mematuhi prosedur operasi standard (SOP) bagi mengurangkan risiko dijangkiti,” katanya di sini hari ini. – K! ONLINE


Marilyn Monroe didakwa dibunuh kerana tahu rahsia UFO AS
Oleh KOSMO!

7 September 2021, 9:00 pm
LAS VEGAS – Bintang Hollywood popular zaman 50-an, Marilyn Monroe didakwa dibunuh selepas Presiden Amerika Syarikat (AS) Ke-35, John F. Kennedy mendedahkan rahsia berkenaan Objek Terbang Tidak Dikenali (UFO) kepada mendiang, lapor akhbar Daily Star semalam.
Menurut pengarang buku berkaitan makhluk asing, Nick Redfern, Monroe dianggap sebagai ancaman kepada keselamatan negara selepas diberitahu tentang rahsia tersebut.
Kennedy yang pernah dikaitkan menjalin hubungan sulit dengan aktres itu, bercerita kepada Monroe berkenaan piring terbang UFO yang terhempas dan mayat pelik yang disimpan di pangkalan tentera AS.
“Jika melihat kepada sejarah kematian Monroe, dia seperti didorong untuk berada dalam keadaan tekanan perasaan melampau dan kegelisahan tidak menentu hingga mengambil keputusan untuk membunuh diri,” kata Redfern.
Monroe disahkan mati di usia 36 tahun akibat pengambilan dadah berlebihan pada 1962.
Tambah Redfern, Agensi Perisikan Pusat (CIA) baru-baru ini mengeluarkan catatan fail yang mendedahkan tentang bagaimana untuk menjadikan jenayah pembunuhan seseorang kelihatan seperti mangsa  penagihan dadah. – Agensi


Tiada duit, lelaki guna tempurung kelapa sebagai pelitup muka
Oleh KOSMO!

7 September 2021, 9:30 pm
JAKARTA – Seorang penjaga parkir di Bali, Indonesia didenda melakukan tekan tubi selepas ditahan memakai tempurung kelapa sebagai pengganti pelitup muka, lapor portal Coconuts, semalam.
Nengah Budiasa yang bekerja sebagai penjaga parkir di Denpasar menggunakan tempurung kelapa sebagai pelitup muka kerana mendapati ia lebih baik daripada membasuh pelitup muka seperti yang selalu dilakukannya.
Menurut laporan Agensi Polis Awam Bali, tempurung kepala Nengah ditebuk lubang di tengah bagi memudahkannya untuk bernafas.
“Kami memahami dia mungkin memilih tempurung kelapa kerana tidak mempunya bajet yang cukup untuk membeli pelitup muka pakai buang.
“Namun begitu, rakyat perlu diberitahu bahawa mana-mana pelitup muka yang tidak disaran oleh pemerintah  tidak membantu dalam mengekang penularan Covid-19,” ujar Ketua Polis Denpasar, Dewa Anom Sayoga.
Dewa turut memaklunkan bahawa polis telah memberikan Nengah bekalan pelitup muka pakai buang untuk memenuhi keperluannya semasa bekerja. – Agensi


LUAS ambil empat sampel pencemaran bau
Oleh MOHD YUNUS YAKKUB

7 September 2021, 8:20 pm
SHAH ALAM – Lembaga Urus Air Selangor (LUAS) telah mengambil empat sampel berhubung insiden pencemaran bau di Sungai Semenyih.
LUAS berkata, sampel itu melibatkan tanah, aliran keluar minyak daripada premis sampel air di hulu sungai dan sampel air di pertemuan keluar Sungai Semenyih.
“LUAS tidak akan berkompromi dan tindakan tegas akan dikenakan kepada pelaku selaras dengan Seksyen 79 (1) (a) Enakmen LUAS (Pindaan) 2020.
“Sabit kesalahan akan dihukum penjara selama tempoh tidak melebihi tiga tahun dan didenda sehingga RM1juta,” katanya dalam hantaran di Facebook rasminya hari ini.
Kata LUAS, pihaknya akan terus komited dalam melaksanakan pemantauan 24 jam di lembangan sungai dalam memastikan kelansungan sumber air di Selangor terpelihara.
Tambahnya, Skuad Pantas LUAS telah menjalankan pemantauan statik dan pensampelan ujian bau di dua kawasan iaitu di Jabatan Ladang Bukit Unggul dan Jambatan Kampung Rinching Hilir serta pensampelan ujian bau yang dijalankan setiap satu jam.

“Serbuk karbon teraktif, Oil Boom dan Oil Pad juga diletakkan di kawasan berkaitan bagi mengawal sebarang pencemaran ke Sungai Semenyih bagi menangani isu pencemaran itu sebelum ini,” jelasnya.
Sebelum ini, Loji Rawatan Air (LRA) Sungai Semenyih dihenti tugas buat kali kedua pada Jumaat lalu iaitu selang empat hari daripada kejadian pertama pada 31 Ogos lalu.
Pencemaran itu berpunca daripada sebuah kilang berasaskan makanan dengan pemilik premis itu bakal didakwa nanti. – K! ONLINE


Wanita cantik jalani kuarantin sendirian di pondok hutan
Oleh KOSMO!

7 September 2021, 8:30 pm
JAKARTA – Seorang wanita di Indonesia menjadi tular kerana menjalani kuarantin kendiri secara berseorangan di dalam hutan dengan tinggal di sebuah pondok, lapor laman berita Merdeka hari ini.
Wanita yang memuat naik video dia menjalani kuarantin menerusi  akaun TikTok miliknya itu memberitahu, dia tinggal di situ selama sebulan dengan hanya ditemani oleh haiwan-haiwan.
“Saya menjalani kuarantin kendiri yang betul-betul secara bersendirian. Anda semua pasti tidak percaya.
“Saya tinggal di sebuah pondok selama lebih sebulan dan saya bersendirian di sini kerana positif Covid-19,” katanya.
Tambah wanita tersebut, disebabkan dia berada di dalam hutan, dia tidak mempunyai akses kepada sumber elektrik.
“Saya tidak mempunyai sumber tenaga elektrik, jadi saya mengecas telefon bimbit menggunakan peranti pengecas yang menggunakan tenaga suria.

“Bagi mendapatkan cahaya lampu pula, saya menggunakan bateri,” ujarnya.
Sementara itu, wanita itu mengakui keadaan ketika waktu malam dirasakan amat sunyi sehinggakan yang kedengaran hanyalah bunyi katak dan cengkerik.
“Saya boleh memasak dan makan sendiri selain tandas juga berada berdekatan yang membuatkan saya tidak takut.
“Lampunya pula ada masanya terpadam dan ada masa menyala,” katanya. – Agensi


Papan iklan BTS didakwa promosi aktiviti gay
Oleh KOSMO!

7 September 2021, 7:30 pm
ISLAMABAD, Pakistan – Sebuah papan iklan yang menampilkan seorang anggota kumpulan muzik pop Korea Selatan, BTS telah diturunkan kerana didakwa mempromosikan aktiviti homoseksual, lapor portal Dawn News semalam.
Papan iklan yang dinaikkan oleh salah seorang peminat Jungkook BTS itu adalah bagi meraikan hari lahir penyanyi itu pada 1 September lepas dengan kebenaran Dewan Perniagaan Gujranwala.
Bagaimanapun, selepas beberapa jam dinaikkan, papan iklan itu diarah untuk diturunkan selepas seorang anggota parti politik Islam, Jamaat-e-Islami menyuarakan bantahan.
Papan iklan tersebut sepatutnya kekal di lokasi tersebut selama dua hari.
“Kami menerima banyak rungutan daripada masyarakat setempat yang mengatakan BTS mempunyai pengaruh negatif ke atas golongan muda di sini.
“Ada yang mendakwa kumpulan ini mempromosi dan menyokong aktiviti homoseksual. Ia adalah sesuatu yang tidak boleh diterima,” ujar salah seorang ahli politik, Furqan Aziz Butt.

Tambah Furqan, papan iklan itu juga tidak mendatangkan sebarang faedah buat penduduk setempat kerana BTS tidak menjual atau memiliki sebarang produk di Pakistan. – Agensi


Bini muda halau madu keluar rumah
Oleh KOSMO!

7 September 2021, 8:15 pm
JAKARTA – Gara-gara kehadiran orang ketiga dalam rumah tangga, seorang wanita mendakwa dihalau keluar dari rumahnya sendiri yang dibeli hasil daripada jualan makanan selama tiga tahun, lapor portal berita Dream.co hari ini.
Menerusi satu video yang dikongsikan seorang pengguna Instagram, wanita dari Indonesia yang tidak mendedahkan identitinya itu meluahkan rasa sedih  kerana terpaksa keluar dari rumah hasil kerja kerasnya selama tiga tahun.
“Ini rumah saya, rumah yang dibeli hasil daripada wang simpanan menjual ‘seblak’ selama tiga tahun,” kata wanita itu.
Dia kemudiannya memberitahu bahawa suaminya telah berkahwin lain, lantas merebut rumah itu daripadanya.
“Ini isterinya, perampas suami saya. Dia mengusir saya dari rumah ini,” ujar wanita berkenaan.
Tambahnya, selain rumah, barang-barang miliknya di dalam rumah itu turut digunakan wanita tersebut yang menambahkan lagi rasa sedihnya.

Pada penghujung video, wanita itu mengakui dia ingin mempertahankan rumah tersebut dan akan memastikan ia tetap menjadi miliknya.
“Doakan saya, semoga saya kuat menghadapi semua ini. Semoga saya dapat mengambil semula hak saya,” katanya.
Wanita itu bagaimanapun tidak menceritakan secara terperinci mengapa dan bagaimana dia dihalau keluar dari rumah itu.
Video yang dimuat naik itu menerima pelbagai reaksi netizen dengan rata-rata meluahkan rasa marah mereka terhadap wanita perampas yang mengusirnya.
“Tiada rasa bersalah langsung wanita perampas mengambil rumah orang lain.
“Buat si suami, sila beringat bahawa rezeki kamu akan menjadi sempit kerana telah mensia-siakan isteri kamu demi seorang wanita perampas,” kata seorang netizen. – Agensi


Hanya dua lokaliti di Sabah kena PKPD
Oleh AMREE AHMAD

7 September 2021, 8:23 pm
PUTRAJAYA – Hanya dua lokaliti di Sabah dikenakan Perintah Kawalan Pergerakan Diperketatkan (PKPD) bermula Khamis iaitu Kampung Sugiang Baru, Tenom dan Kampung Rapak, Ranau.
Ketua Pengarah Majlis Keselamatan Negara (MKN), Datuk Rodzi Md. Saad berkata, satu lokaliti di negeri itu disambung PKPD hingga 22 September ini iaitu Kampung Rampayan Laut, Kota Belud, manakala 16 lagi lokaliti berakhir serentak esok dengan lapan daripadanya tamat lebih awal.
“Antaranya Kampung Betutai, Kampung Bontoi, Kampung Kindu, Kampung Serusop, Taman Sri Rugading dan Taman Telipok Ria, di Tuaran yang sepatutnya berakhir pada Khamis ini.
“Begitu juga Kampung Brunei, Membakut, Beaufort dan Taman Puri Warisan, Kota Kinabalu yang tamat PKPD lebih awal daripada dijadualkan masing-masing pada Jumaat dan Sabtu ini,” katanya dalam satu kenyataan di sini hari ini.
Selebihnya, kata Rodzi berakhir seperti ditetapkan iaitu Kampung Gudon, Menggatal dan Kampung Lobou, Kota Kinabalu; Kampung Tengah, Kinarut, Papar dan Kampung Timbua-Kembiroi-Lobou Baru di Ranau yang dikenakan PKPD sejak 12 Ogos.
Baki empat lokaliti ialah melibatkan Kampung Sentosa Blok 4 dan Batu 2 Lorong Saddani di Tawau serta Kuarters Kilang Mee Tien Hock, Penampang dan Taman Sri Panglima, Beaufort yang dilaksanakan PKPD sejak 26 Ogos. – K! ONLINE


Pelajar jadi manusia pertama di dunia mampu kawal saiz anak mata
Oleh ARINA CHE AZLAN

7 September 2021, 8:00 pm
MUNICH, Jerman – Seorang pelajar berusia 23 tahun di Jerman dipercayai merupakan manusia  pertama di dunia yang mampu mengecil dan membesarkan anak matanya secara spontan, lapor portal Oddity Central, kelmarin.
Pelajar dikenali sebagai D.W. itu melakukan sesuatu yang tidak dapat dijelaskan secara saintifik biarpun selepas melalui beberapa peringkat ujian.
Menurut D.W., dia menyedari kelebihannya yang mampu mengawal saiz anak mata ketika berusia 16 tahun semasa mahu merehatkan mata selepas bermain permainan di skrin komputer.
“Saya menunjukkan kepada rakan bahawa saya boleh mengawal anak mata saya dan mereka menjadi saksi ia bertukar kecil serta besar mengikut kehendak saya,” jelas D.W kepada pengarang kanan laporan kes baharu Jabatan Psikologi Eksperimen Universiti Utrecht, Belanda.
Pasukan penyelidik di Universiti Ulm, Jerman membuat pelbagai kajian bagi mengenal pasti kewujudan fenomena itu termasuk mengukur sifat elektrik dan ujian psikologi ke atas lelaki itu.Bagaimanapun, saintis tidak menemui punca sebenar kemampuan D.W. mengawal saiz anak matanya.
Berdasarkan kajian, D.W. mampu membuat kawalan langsung ke atas otot matanya dan meluaskan anak mata hingga mencapai diameter 2.4 milimeter (mm) dan mengecilkannya hingga 0.88 mm. – Agensi


Kerajaan perlu idea baharu
Oleh MOHD RASDAN AHMAD

7 September 2021, 6:43 pm
PETALING JAYA – Ketua Penerangan UMNO, Shahril Hamdan mengalu-alukan langkah kerajaan mempercepatkan Bantuan Khas Covid-19 (BKC) namun katanya bantuan tunai semata-mata tidak memadai dan kerajaan mesti tampil dengan idea-idea yang berbeza dari sebelum ini.
Jelasnya, bantuan kecemasan tunai yang dianggap senjata utama sewaktu pandemik adalah bersifat sementara, namun setelah beralih ke fasa endemik, kaedah itu perlu diubah kerana Covid-19 akan bersama komuniti buat beberapa ketika lagi.
“Strategi pengukuhan ekonomi makro dan ekonomi rakyat mesti lebih menyeluruh. Sampai bila hendak bergantung hanya kepada tunai dan keluaran Kumpulan Wang Simpanan Pekerja (KWSP) yang jumlah simpanannya pun semakin mengecil.
“Seramai 4.5 juta pencarum KWSP ada kurang RM5 ribu. Selepas selesai i-Citra, tidak mustahil lebih sejuta hanya tinggal hampir RM0,” ujarnya melalui satu kenyataan hari ini.
Tambahnya, lebih 750 ribu orang menganggur dan kebanyakannya orang muda lebih mahukan peluang kerja dan peluang berniaga.
“Orang muda di Malaysia amat komited serta bersemangat, pada mereka tiada ganti kepada konsep menjana pendapatan untuk diri sendiri dan keluarga.

“Saya menyambut baik perancangan pembukaan sektor-sektor ekonomi dengan selamat. Perincian tentunya perlu diperhalusi tetapi dari segi konsepnya adalah wajar dilakukan.
“Saya mengesyorkan sekali lagi skim jaminan pekerjaan atau Job Bank dimana kerajaan tidak mengharap swasta sahaja untuk mencipta kekosongan pekerjaan tetapi dalam jangka pendek dan sederhana kerajaan perlu beraksi lebih ‘direct’ iaitu sediakan dan biayai peluang pekerjaan yang sepatutnya,” jelasnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki curi dan kumpul 730 pakaian dalam wanita
Oleh KOSMO!

7 September 2021, 7:00 pm
TOKYO – Seorang lelaki dari bandar Beppu, Jepun diberkas polis kerana didapati mencuri dan menyimpan 730 helai coli dan seluar dalam wanita dari beberapa buah kedai dobi, lapor akhbar New York Post semalam.
Tetsuo Urata, 56, ditahan minggu lepas selepas polis menemui beratus-ratus helai seluar dalam dan coli wanita yang disimpan di pangsapuri didiaminya.
Penemuan tersebut dilakukan selepas seorang pelajar kolej berusia 21 tahun membuat laporan polis dan mendakwa bahawa Urata mencuri enam helai pakaian dalamnya di sebuah kedai dobi pada 24 Ogos lepas.
Hasil intipan, polis berjaya mengekori suspek ke pangsapurinya seminggu selepas laporan dibuat.
Menurut  stesen televisyen tempatan, Abema TV, Urata mengaku mencuri kesemua pakaian dalam tersebut.
“Kami tidak pernah merampas seluar dalam sebanyak ini dalam masa beberapa tahun,” kata seorang jurucakap polis kepada Abema TV.

Polis bagaimanapun tidak menyatakan bilangan kedai dobi yang telah menjadi sasaran Urata dan tempoh masa kesemua barangan itu dicuri. – Agensi


Situasi Covid-19 di Indonesia lebih baik berbanding Malaysia
Oleh KOSMO!

7 September 2021, 6:30 pm
JAKARTA – Wakil Menteri Kesihatan Indonesia, Dante Saksono Harbuwono mendakwa bahawa situasi Covid-19 di negara itu adalah lebih baik berbanding negara-negara jiran termasuk Malaysia, lapor laman berita Merdeka hari ini.
Menurutnya, hal itu kerana Indonesia kini sedang mencatatkan trend penurunan dalam kes Covid-19 berbanding negara-negara lain.
“Pada masa ini, negara-negara lain masih mencatatkan trend peningkatan seperti Malaysia, Filipina dan Vietnam sedangkan kita sudah mula kelihatan menurun,” katanya dalam satu sidang akhbar yang diadakan secara maya semalam.
Selain itu, Dante turut mengingatkan rakyat Indonesia agar kekal mengikuti protokol kesihatan yang ketat meskipun telah menerima vaksinasi Covid-19 serta jumlah kes dalam negeri mula menurun.
“Beberapa strategi untuk mengawal penularan wabak ini juga akan diteruskan seperti ujian saringan, pengesanan kontak rapat dan langkah mempercepatkan program vaksinasi,” ujarnya.
Sementara itu, Dante turut menegaskan bahawa penggunaan teknologi digital akan terus dimanfaatkan dalam melaksanakan protokol kesihatan di negara itu.

“Kita sudah mempunyai aplikasi PeduliLindungi. Dengan aplikasi ini, masyarakat akan dipantau dan dinilai status pergerakan mereka,” katanya.
Buat masa ini, aplikasi PeduliLindungi diguna pakai di enam sektor iaitu perdagangan, pengangkutan, pelancongan, pejabat/kilang, keagamaan dan pendidikan serta akan diperluaskan ke beberapa sektor lain. – Agensi


Dua disaman, fitnah Nasi Kukus Tonggek
Oleh MUHD AFIQ AL-HAFIZ MAT YUSOF

7 September 2021, 7:08 pm
Ini KUALA LUMPUR – Syarikat perniagaan Nasi Kukus Tonggek (NKT) memfailkan saman fitnah terhadap dua individu yang mendakwa mereka melakukan penipuan dalam perniagaan semalam.
Syarikat NKT selaku plaintif memfailkan saman fitnah itu melalui Tetuan Adnan Sharida & Associates semalam dengan menamakan Muhammad Afiq Faisal Shamsuri sebagai defendan pertama manakala Nur Hazreen Mohd. Ramzi sebagai defendan kedua di Mahkamah Tinggi Shah Alam.
Dalam pernyataan tuntutan, syarikat itu mendakwa defendan kedua, Nur Hazreen telah mengeluarkan sembilan (kumpulan) fitnah dalam tempoh dua hingga tiga minggu sejak 3 Julai 2021 menerusi hantaran di media sosial yang mengutuk, memerli dan memburukkan reputasi syarikat tersebut.
Sementara itu, Pengarah Syarikat NKT, Muhammad Nur Aiman Basuni berkata pada 9 November 2020, dia bersama isteri yang juga Penolong Pengarah syarikat, Siti Nabilah Mohamad Isa telah bertemu dengan defendan kedua bagi membincangkan pembukaan dua cawangan di Setia Alam dan Kota Bharu, Kelantan.
“Pada awalnya, semua berjalan lancar namun sejak Perintah Kawalan Pergerakan Diperketatkan dilaksanakan, pembukaan cawangan NKT Setia Alam terpaksa ditangguhkan atas pelbagai perkara. Antaranya, pihak kontraktor tidak dapat meneruskan kerja-kerja renovasi dan tidak mendapat kelulusan Kementerian Perdagangan Antarabangsa dan Industri.
“Kita juga telah mengajak defendan kedua untuk berbincang mengenai kelewatan tersebut dan defendan kedua juga sedia maklum mengenai kelewatan pembukaan cawangan tersebut namun dia telah memuat naik beberapa hantaran di media sosial yang mengatakan syarikat NKT merupakan syarikat penipuan termasuk menuduh kami sebagai penunggang agama.

“Pada 7 Julai lalu, defendan telah memohon maaf atas kenyataan yang dimuat naik di media sosial secara dalam talian. Plantif juga telah menjelaskan perkara-perkara yang timbul dan tindakannya mengeluarkan kenyataan berbaur fitnah ini telah menjejaskan kesemua pemegang lesen NKT secara menyeluruh,” katanya ketika sidang akhbar secara dalam talian di sini hari ini.
Mengulas lanjut, defendan sekali lagi telah memuat naik pelbagai hantaran di media sosial yang berbaur fitnah. Ia sedikit sebanyak mencalarkan reputasi syarikat.
“Kita telah melantik peguam dan pada 27 Ogos lalu, defendan telah diminta untuk menghentikan dan memadam kenyataan yang berbaur fitnah di media sosial termasuk permohonan maaf dalam tempoh 48 jam.
“Kita juga telah mengambil keputusan untuk menamatkan kontrak tersebut selepas defendan gagal mematuhi klausa perjanjian. Surat tuntutan juga telah dikemukakan, plaintif turut memohon perintah injunksi melalui saman yg difailkan di Mahkamah Tinggi Shah Alam,” jelasnya.
Syarikat NKT merupakan sebuah perniagaan makanan yang mempunyai 26 cawangan di seluruh Malaysia antaranya di Shah Alam, Puchong, Nilai, Melaka dan Kota Bharu. – K! ONLINE.


Tonton wayang, ‘busking’ antara aktiviti dibenarkan bermula Khamis
Oleh NOR IDAYU BOSRO

7 September 2021, 7:01 pm
PUTRAJAYA – Lebih sejuta penggiat, artis dan pekerja industri kreatif boleh menarik nafas lega selepas kerajaan bersetuju melonggarkan prosedur operasi standard (SOP) Fasa 1 Pelan Pemulihan Negara (PPN) bermula Khamis ini.
Perdana Menteri, Datuk Seri Ismail Sabri Yaakob berkata, kelonggaran yang dipersetujui dalam perbincangan Jawatankuasa Khas Pengurusan Pandemik Covid-19, 2 September itu juga bakal memberi kelegaan kepada lebih 19,000 syarikat berkaitan industri kreatif.
Beliau berkata, semua penggiat industri kreatif yang telah lengkap dua dos vaksin akan dibenarkan kembali bergiat semula dalam aktiviti seperti panggung wayang dengan kapasiti 50 peratus di ruang dewan tayangan pawagam, ‘indoor busking’ dan persembahan di ‘lounge’ hotel.
Menurutnya, aktiviti berkenaan turut melibatkan penonton yang telah lengkap menerima vaksinasi masing-masing.
Turut dibenarkan ialah pembangunan dan penyiaran kandungan kreatif secara rakaman atau siaran langsung serta penyiaran secara rakaman atau siaran langsung berbentuk penyampaian maklumat dan hiburan dengan kapasiti penonton 30 peratus di ruang studio.
“Selain itu ialah penggambaran industri kreatif di dalam dan di luar studio serta aktiviti persembahan langsung seperti seni teater, muzikal, muzik dan komedi (secara pra-daftar) dengan kapasiti penonton 30 peratus di ruang premis.

“Juga dibenarkan ialah aktiviti pameran seni di dewan pameran, muzium dan galeri seni secara janji temu dengan kapasiti pengunjung 30 peratus di ruang premis,” katanya dalam satu kenyataan di sini hari ini. – K! ONLINE


311 kematian akibat Covid-19 direkodkan hari ini
Oleh SITI A'ISYAH SUKAIMI

7 September 2021, 7:15 pm
PUTRAJAYA – Sebanyak 311 kes kematian Covid-19 dilaporkan hari ini menjadikan jumlah kes kematian Covid-19 sebanyak 18,802 kes.
Ketua Pengarah Kesihatan, Tan Sri Dr. Noor Hisham Abdullah berkata, kes aktif pula merekodkan sebanyak 252,002 kes termasuk 977 kes sedang dirawat di Unit Rawatan Rapi dan 447 kes memerlukan bantuan pernafasan.
“Kes harian merekodkan sebanyak 18,547 kes termasuk 18 kes import dengan jumlah kes positif Covid-19 sebanyak 1,880,734 kes.
“Sebanyak 18,902 kes sembuh dan jumlah kes sembuh daripada Covid-19 sebanyak 1,609,930 kes,” katanya pada Facebook di sini hari ini. – K! ONLINE


PKR bakal bincang isu penyahwartaan tanah
Oleh MOHD RASDAN AHMAD

7 September 2021, 6:36 pm
PETALING JAYA – Mesyuarat Biro Politik PKR yang akan diadakan esok dijangka membincangkan pelbagai isu termasuk tindakan PKR Negeri Sembilan menzahirkan hilang kepercayaan kepada Menteri Besar dan penyahwartaan Hutan Simpanan Kekal Kuala Langat Utara (HSKLU) oleh kerajaan negeri Selangor.
Ketua Penerangannya, Datuk Seri Shamsul Iskandar Mohd Akin, berkata mesyuarat mingguan berkenaan akan dihadiri oleh Menteri Besar Negeri Sembilan, Datuk Seri Aminuddin Harun dan Menteri Besar Selangor, Datuk Seri Amirudin Shari.
“Ini mesyuarat Biro Politik PKR yang biasa kita adakan setiap minggu. Biasanya Menteri Besar dan Timbalan Ketua Menteri Pulau Pinang pun akan hadir. Mereka juga ahli mesyuarat Biro Politik PKR.
“Sudah pasti isu itu mungkin akan dibangkitkan dan kita bincanglah bagaimana (untuk selesaikan). Kita akan bincangkan dalam mesyuarat esok” katanya dalam satu kenyataan hari ini.
Tambah Shamsul Iskandar, mesyuarat yang bakal dipengerusikan oleh Presiden PKR, Datuk Seri Anwar Ibrahim berkenaan juga antara perkara lain akan dibincangkan ialah hal-hal berkaitan persidangan Parlimen yang akan bermula minggu depan. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Johan nak ‘belanja’ wajah baby di YouTube
Oleh HANISAH SELAMAT

7 September 2021, 6:50 pm
PETALING JAYA – Genap empat hari kelahiran anak keenam, Johan memaklumkan akan mendedahkan wajah dan perkembangan si kecil menerusi saluran YouTube miliknya.
Pelawak dan penyampai radio itu berkata, perkongsian hanya di medium berkenaan adalah suatu sama yang dilakukan berkaitan anak-anaknya seperti biasa dibuat sebelum ini.
“Assalamualaikum. Mungkin ramai tertanya-tanya tentang kelahiran bayi kami. Syukur Alhamdulillah, Ozlynn telah selamat melahirkan anak ke enam kami.
“Nanti apa-apa saya akan maklumkan perkembangan dalam YouTube saya dan bagi tips jaga daripada bayi sehingga ke besar saya akan kongsikan.
“Macam mana saya buat dari cahaya mata yang pertama sampailah anak ke enam ini, semuanya adalah benda (rutin) sama.
“Harap bermanfaat tutorial atau tips untuk dikongsi nanti. Jadi jangan lupa ‘subscribe’ YouTube kami,” katanya menerusi hantaran di Instagram.

Dalam perkongsian berkenaan, Johan atau nama sebenarnya, Mohd Yazid Lim, 37, hanya menunjukkan si kecil sepintas lalu yang diletakkan di atas tilam bayi rona biru.
Ramai dikalangan teman artis melayangkan ucapan tahniah kepada pasangan itu walaupun rata-rata mengakui tidak tahu mengenai kehamilan terbaru Ozlynn.
Antaranya termasuk Datuk Seri Siti Nurhaliza yang menyatakan dapat meneka sesuatu ketika aktres berkenaan menghubunginya, baru-baru ini.
Ada juga pengikut memuji pendirian Johan dan isterinya yang menyimpan kemas hal peribadi terutama membabitkan keluarga apabila langsung tidak membuat sebarang pengumuman.
Pada 3 September lalu serentak hari kelahiran anaknya, pengurusan Era berkongsi khabar gembira di laman sosial mereka sebaik Johan selaku penyampai radio itu menyambut ahli keluarga baharu.
Walaupun tuan punya badan tidak membuat pengesahan mengenai berita tersebut sehinggalah semalam, Instagramnya yang mempunyai lebih 5 juta pengikut dibanjiri ucapan tahniah.
Sementara itu, pada masa sama, Johan yang mengendalikan segmen JoHaRa Pagi Era turut mengambil kesempatan mengucapkan terima kasih atas doa orang ramai serta rakan seperjuangan mereka.
“Terima kasih kepada yang mendoakan kesejahteraan ibu dan bayi.Tidak putus-putus mesej tahniah kami terima.
“Nanti kita belanja gambar bayi okay…Insya-Allah. Tahu-tahu saja sudah bersalin,” katanya lagi yang tidak mampu menyembunyikan rasa teruja.
Terdahulu, rumahtangga Johan dengan Ozlynn Waty atau Rozlinawaty Ismail, 39, diserikan kehadiran Ariq, Sodiq, Haziq, Cantiq dan Moleiq. – K! ONLINE


Isu hutang timbul semula, bayi Atta-Aurel disumpah cacat?
Oleh HANISAH SELAMAT

7 September 2021, 7:00 pm
PETALING JAYA – Dakwaan hutang RM200,000 membabitkan ibu Atta Halilintar muncul lagi, namun kali ini bayi dalam kandungan isteri YouTuber itu, Aurel Hermansyah menjadi mangsa apabila individu berkenaan seakan menyumpah anak yang belum dilahirkan itu.
Individu dikenali sebagai Savas tampil menerusi satu video meminta Atta melunaskan hutang tertunggak Lenggogeni Faruk yang didakwa tidak dijelaskan sejak tahun 1997 daripada seseorang bernama Umi Afif.
Dalam perkongsiannya, lelaki itu
secara sinis menasihatkan
menantu Anang itu supaya membantu melangsaikan hutang berkenaan supaya cahaya mata dinantikan bukan dilahirkan tidak sempurna.
“Jangan lupa langsaikan hutang ibunya ke Umi Afif. Semoga anaknya tak dilahirkan cacat ya,” katanya dalam perkongsian video di laman sosial peribadi.
Sebaik dimaklumkan kepadanya, Atta menegaskan tidak tahu mengenai hutang yang dimaksudkan memandangkan hingga sekarang belum ada bukti mengenainya.
“Saya tak tahu, tak kenal. Hutang apa pun saya tidak tahu. Saya dari kecil diajar supaya jangan berhutang. Itu bahaya (bayi didoakan cacat), malah bahaya untuk dia juga,” kata Atta mengulas isu berkenaan.

Sudah pasti perkara itu mengundang kemarahannya apatah lagi pada ketika Aurel yang kini hamil empat bulan pernah melalui keguguran sebelum disahkan mengandung semula.
Walaupun belum mempertimbangkan untuk mengambil tindakan undang-undang, dia menyerahkan perbuatan itu kepada Allah.
Terdahulu, pada Jun lalu isu hutang ibu Atta atau dikenali sebagai Gen Halilintar heboh diperkatakan menerusi media sosial.
Enggan berdiam diri, YouTuber sensasi berusia 27 tahun itu pernah minta memberikan bukti namun Savas mendakwa penyerahan wang dilakukan secara tunai dan tanpa ada dokumen hitam putih.
Difahamkan Gen kini bersama suami dan 10 lagi anak-anaknya yang yang turut terkenal di YouTube berada di Malaysia sejak lebih setahun lalu. – K! ONLINE


Peniaga kesal perisai rotan tradisional diperlekeh
Oleh NABIL AIMAN NOR AZWAN

7 September 2021, 6:34 pm
PETALING JAYA – “Tudung saji emak saya lagi cantik”.
Itu antara kata-kata sindiran yang diterima peniaga barangan online melalui laman Facebook Keris Empire, setelah memuat naik gambar perisai rotan tradisional untuk mempromosi produk tersebut.
Menerusi perkongsian berkenaan, penjual yang turut menjual pelbagai jenis senjata tradisional itu meluahkan rasa kecewa apabila terdapat segelintir masyarakat Melayu tidak menghargai keunikan seni warisan itu ketika mempromosikan perisai rotan berkenaan.
“Semalam kami buat satu hantaran menjual hasil seni warisan pembuatan Perisai Rotan Tradisional Melayu di sebuah page (laman) yang pengikutnya melebihi dua juta orang dan hampir 100 peratus di dalamnya adalah Orang Melayu.
“Ramai yang menyindir dan ramai juga menyokong, kami ucapkan terima kasih,” katanya semalam.
Tambahnya lagi, kata-kata cacian dan sindiran tidak memberikan kesan kepada mereka kerana ia merupakan adat berniaga tetapi mereka berasa kecewa apabila seni tradisional dipandang remeh dan diperlekehkan sesuka hati.

“Kalau selalu bergaduh dengan isteri boleh cuba beli perisai ini untuk mempertahankan diri,” gurau Mohd Said.
“Malu pada Kapten Amerika. Jangan memalukan Melayu. Buatlah sesuatu yang jauh futuristik,” ulas Reduan Mohd.
“Buat tudung makanan pun boleh ini, tidak pun buat tampi padi,” komen James Qhublai Khan. – K! ONLINE


Buka sempadan Malaysia-Singapura, jawatankuasa khas perlu libatkan wakil Johor
Oleh KHAIRUL MOHD. ALI

7 September 2021, 6:18 pm
ISKANDAR PUTERI – Jawatankuasa khas perbincangan pembukaan sempadan Malaysia-Singapura yang ditubuhkan kerajaan persekutuan perlu melibatkan wakil daripada kerajaan negeri.
Menteri Besar, Datuk Ir. Hasni Mohammad berkata, hal itu penting kerana pembukaan sempadan Johor-Singapura merupakan komponen asas dalam usaha pemulihan ekonomi negeri.
Katanya, pembukaan sempadan itu akan merancakkan kembali sektor ekonomi tempatan bukan sahaja di pusat bandar raya Johor Bahru, tetapi juga daerah sekitarnya.
“Sehubungan itu, saya amat berharap agar kerajaan negeri dilibatkan secara langsung dalam inisiatif pembukaan laluan darat yang melibatkan Tambak Johor dan Link Kedua.
“Jawatankuasa Khas ini antara lain akan memperbanyakkan perbincangan komprehensif mengenai pembukaan sempadan Johor-Singapura berdasarkan perkembangan semasa situasi pandemik Covid-19” katanya.
Beliau berkata demikian ketika berucap pada sesi penggulungan pada Persidangan Keempat Dewan Undangan Negeri (DUN) Johor yang ke-14, di Kota Iskandar di sini hari ini.

Tambah beliau, perkara-perkara yang melibatkan kepentingan kedua negara akan dibincangkan dalam jawatankuasa itu termasuk pergerakan rentas sempadan.
“Insha-Allah, semoga pergerakan rentas sempadan antara Johor-Singapura boleh diaktifkan kembali dengan pelaksanaan prosedur operasi standard (SOP) bersesuaian.
“Dalam keadaan pandemik yang terkawal, kita dapat laksanakan Peraturan Ulang Alik Berkala (PCA) dan Laluan Hijau Timbal Balik (RGL).
“Kemungkinan untuk mewujudkan Daily Commuting Arrangement (DCA) ataupun Travel Bubble akan turut dibincangkan melalui Jawatankuasa Khas ini,” ujarnya.
Hasni turut memaklumkan Singapura telah menyumbang lebih 9 juta unit peralatan perubatan seperti ventilator, pelitup muka dan lain-lain kepada Johor atas hubungan erat kedua-dua pihak.
“Pemerintah Singapura melalui Yayasan Temasek dan SMRT Corp telah menyumbang pelbagai peralatan perubatan kepada Johor yang mana kesemuanya sudah diserahkan kepada agensi dan jabatan yang berkaitan.
“Ini termasuklah dalam masa terdekat dimana Johor bakal menerima vaksin vaksin Pfizer dan Sinovac,” tambahnya.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Nak nikah Disember, Vida belum berani beritahu Cik B
Oleh MOHD. HAIKAL ISA

7 September 2021, 6:27 pm
PETALING JAYA – “Memang betul nak kahwin. Bukan main-main atau publisiti kerana saya rasa memang jodoh dah sampai.”
Demikian kata taikun kosmetik, Datuk Seri Vida atau nama lengkapnya, Hasmiza Othman, 50, berhubung kesahihan khabar angin kononnya akan menamatkan zaman janda dengan lelaki muda bernama Ahmad Iqbal Zulkefli menjelang Disember nanti.
Vida ketika dihubungi Kosmo! Online memaklumkan, jika Pelan Pemulihan Negara (PPN) disebabkan virus Covid-19 sudah ditamatkan pada Disember, dia mengimpikan sebuah perkahwinan gilang-gemilang.
“Benar dan saya mahukan majlis ‘wedding of the year’. Perkahwinan adalah perkara yang bukan kita selalu buat. Kalau PPN dah tamat, saya memang akan adakan majlis besar-besaran tapi semua yang hadir kena lengkap dua dos dan mematuhi prosedur operasi standard (SOP). Tarikhnya saya akan beritahu nanti.
“Saya percaya, bukan hanya media tempatan yang akan hadir membuat liputan tetapi media Indonesia turut akan berpusu-pusu membuat liputan,” katanya yang pernah ditemu bual media Indonesia, Trans7 setahun lalu.
Kata Vida, dia sudah memohon petunjuk daripada Allah SWT untuk dipermudahkan urusan jodoh dan akhirnya, dia sudah membulatkan tekad untuk berkahwin dengan Iqbal biarpun berjarak usia sebanyak 22 tahun.

“Saya sudah berdoa, dah buat solat Istikharah dan saya pasti, Iqbal adalah jodoh saya. Dia seorang lelaki yang jujur dan bertanggungjawab.
“Saya dah lama berkawan dengannya (Iqbal). Saya tak minta banyak cuma doa yang baik-baik daripada orang ramai agar ikatan perkahwinan kali ini berkekalan hingga hujung nyawa,” ujarnya.
Ditebak tentang penerimaan anak-anak dengan perancangan perkahwinan sekali lagi ini, Vida mengakui belum mempunyai keberanian untuk berbincang soal tersebut dengan anak-anak, terutama anak perempuannya, Cik B atau sebenarnya, Nur Edlynn Zamileen Muhammad Amin.
“Kacak tiada masalah rasanya. Cuma Cik B dia agak protektif dengan saya. Saya belum berani untuk beritahu kepada mereka tentang hasrat saya (untuk berkahwin).
“Biarlah mereka dengar dahulu daripada media bukan daripada bibir saya sendiri. Cik B perlu masa untuk menghadapi semua ini. Perlahan-lahan saya akan beritahu dirinya,” katanya.
Malam tadi, menerusi sesi IG Live, perkongsian Vida menarik perhatian ramai apabila berkongsi jangkaan tarikh perkahwinan dengan Iqbal yang juga merupakan bekas pembantu peribadinya.
Meskipun tidak mengumumkan sebarang tarikh, namun Iqbal sendiri tampil memberikan respons ketika sesi live berkenaan dengan meninggalkan komen ringkas yang berbunyi : “Bulan 12”. – K! ONLINE


Peguam meninggal dunia terjatuh dari tingkat 22 di Sibu
7 September 2021, 5:56 pm
SIBU – Seorang peguam lelaki meninggal dunia selepas dipercayai terjatuh dari tingkat 22, Bangunan Wisma Sanyan, Jalan Morshidi Sidek, dekat sini hari ini.
Mangsa yang berusia 43 tahun itu disahkan meninggal dunia di tempat kejadian oleh pegawai perubatan Kementerian Kesihatan (KKM) yang tiba di lokasi kejadian berkenaan.
Komander Operasi Bomba berkata, bomba menerima panggilan kejadian kira-kira pukul 1.30 petang dan tiba di lokasi dua minit kemudian.
“Petugas melakukan ‘size up’ dan mendapati terdapat seorang mangsa (lelaki) dipercayai terjatuh dari tingkat 22 sedang terbaring di pekarangan tempat letak kereta Wisma Sanyan.
“Petugas melakukan operasi mengangkat mangsa dan menyerahkannya kepada polis untuk tindakan lanjut,” ujarnya hari ini.
Menurutnya, kerja-kerja pembersihan turut dilakukan di kawasan tersebut sehingga selesai bagi memastikan keadaan terkawal serta selamat. – K! ONLINE


KKM hantar 480 silinder oksigen ke Sabah
Oleh ZULKIFLI MANZOR

7 September 2021, 6:26 pm
PETALING JAYA – Kementerian Kesihatan (KKM) menghantar 480 silinder oksigen, 48 ‘oxygen regulator’ dan stok ubat-ubatan ke Sabah pagi tadi.
Menterinya, Khairy Jamaluddin berkata, penghantaran tersebut seperti yang telah dijanjikan semalam.
“Peralatan perubatan tambahan ini sebahagian langkah kesiapsiagaan KKM dalam menghadapi trend peningkatan kes jangkitan Covid-19 di Sabah,” katanya dalam satu kenyataan hari ini.
Menurut beliau, proses penghantaran itu dibantu oleh pesawat Tentera Udara Diraja Malaysia (TUDM).
Jelas beliau, turut sama terlibat dalam menjayakan misi itu adalah Creador Foundation yang menyumbangkan silinder oksigen.
Tambah beliau, Yayasan Bursa Malaysia pula menyumbangkan ‘oxygen concentrator’.

“Tajaan logistik silinder oksigen kepada hospital-hospital di Sabah adalah melalui Sabah Oxygen Sdn. Bhd. serta pihak Layang-layang Aerospace Sdn. Bhd. dan Raya Airways yang membantu dalam menaja penggunaan ‘forklift’,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Melaka salur RM446,000 Dana Bantuan Kasih Niaga
Oleh KOSMO!

7 September 2021, 6:22 pm
MUHAMMAD SHAHIZAM TAZALI
MELAKA – Kerajaan negeri menyalurkan peruntukan berjumlah RM446,000 kepada 446 usahawan menerusi Dana Bantuan Kasih Niaga.
Ketua Menteri Melaka, Datuk Seri Sulaiman Md. Ali berkata, inisiatif berjumlah RM1 juta itu merupakan sebahagian daripada Belanjawan 2021 negeri, memberi manfaat kepada 1,000 individu dan syarikat.
Menurut beliau, ia juga dapat menyemarakkan lagi budaya keusahawanan dalam kalangan rakyat tempatan serta meningkatkan daya saing para pengusaha yang terkesan akibat pandemik Covid-19.
“Kerajaan negeri menerima sebanyak 1,287 permohonan iaitu 781 permohonan dalam fasa satu, sementara fasa dua melibatkan 506 permohonan. Sebanyak 446 permohonan telah diluluskan dengan peruntukan bernilai RM446,000 setakat Ogos lalu.
“Dana ini akan disalurkan ke dalam akaun penerima yang berjaya. Semoga bantuan tersebut dapat meringankan kesusahan yang dialami oleh pengusaha atau usahawan dalam menghadapi situasi pandemik dan juga norma baharu dalam kehidupan,” katanya kepada pemberita selepas menyerahkan geran Dana Bantuan Kasih Niaga di Seri Negeri, Ayer Keroh di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Duit simpanan RM32,400 lesap selepas serah nombor TAC
Oleh MOHD SYALMIZI HAMID

7 September 2021, 6:04 pm
SEBERANG PERAI – Seorang gadis berusia 21 tahun di Kepala Batas di sini berputih mata apabila wang simpanan miliknya sebanyak RM32,400 lesap dipercayai akibat ditipu sindiket semalam.
Pekerja swasta itu dikatakan mula terjerat dalam penipuan itu selepas menerima panggilan telefon daripada individu kononnya pegawai Lembaga Hasil Dalam Negeri (LHDN).
Menurut Ketua Polis Daerah Seberang Perai Utara, Asisten Komisioner Noorzainy Mohd. Noor, mangsa dimaklumkan oleh individu terbabit bahawa syarikat yang didaftarkan atas namanya mempunyai tunggakan cukai sebanyak RM17,600.
Menurutnya, mangsa telah menafikan perkara itu sebelum panggilan disambungkan kepada seorang individu lain yang mendakwa dirinya pegawai polis di Ibu Pejabat Polis Daerah Alor Setar, Kedah.
“Individu itu mendakwa akaun bank mangsa terlibat dengan kes pengubahan wang haram di mana akaunnya akan dibekukan untuk siasatan lanjut.
“Mangsa yang panik telah mengikut arahan untuk tidak memaklumkan kepada sesiapa selain telah menyerahkan maklumat perbankan dan kod pengesahan transaksi (TAC),” katanya kepada pemberita hari ini.

Noorzainy berkata, sejurus menyerahkan nombor TAC, dia menerima notifikasi daripada pihak bank memaklumkan wang di dalam akaunnya sebanyak RM32,400 telah dipindahkan ke akaun bank lain.
“Mangsa mengesyaki dia telah ditipu selepas gagal menghubungi semula individu berkenaan sebelum tampil membuat laporan polis,” katanya lagi.
Beliau berkata, kes itu disiasat mengikut Seksyen 420 Kanun Keseksaan kerana menipu. – K! ONLINE


Sembunyi ketum bawah timbunan daun balik angin
Oleh NORLIDA AKMAR IDROS

7 September 2021, 6:02 pm
PADANG BESAR – Cubaan seorang lelaki menyembunyikan bungkusan plastik mengandungi 55 kilogram (kg) daun ketum di bawah timbunan daun balik angin sebelum diseludup ke Thailand berjaya dipatahkan pihak berkuasa di Wang Kelian, Kaki Bukit dekat sini semalam.
Ketua Polis Daerah Padang Besar, Superintendan Saifudin Aslin Abbas memberitahu, suspek dipercayai warga tempatan berusia lingkungan 20-an ketika kejadian menunggang motosikal yang membawa troli roda dua dipenuhi daun balik angin kira-kira pukul 10 malam.
“Petugas sekatan jalan raya (SJR) di Jalan Wang Kelian kemudian cuba menahan motosikal tersebut, namun suspek bertindak melepaskan troli berkenaan sebelum memecut ke arah kebun getah berhampiran.
“Hasil pemeriksaan ke atas troli yang ditinggalkan menemui bungkusan plastik hitam mengandungi daun ketum seberat 55 kg dianggarkan bernilai RM1,650 di sebalik timbunan daun balik angin tersebut,” katanya ketika dihubungi hari ini.
Kata beliau, pihaknya pernah membuat rampasan melibatkan taktik sama sebelum ini dan percaya bekalan daun ketum tersebut diperoleh dari kawasan tempatan. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ronaldo boleh pandu Bugatti cuma pada kelajuan 30 kilometer sejam
Oleh KOSMO!

7 September 2021, 6:29 pm
LONDON – Bintang bola sepak, Cristiano Ronaldo mungkin terpaksa melupakan hobinya yang gemar memandu kereta sport mewah secara laju di kawasan kediaman baharunya kerana perlu mematuhi had laju yang ditetapkan iaitu 30 kilometer sejam, lapor akhbar The Sun semalam.
Ronaldo dilaporkan baru berpindah ke sebuah rumah agam berharga £6 juta (RM34.5 juta) di Cheshire, England selepas terbang ke negara itu pada minggu lepas sebaik menyertai pasukan Manchester United.
Kediaman baharunya menempatkan koleksi kereta sport mewah miliknya termasuk Ferrari Monza, Bugatti Chiron dan Bugatti Veyron Grand Sport dengan nilai keseluruhan  £17 juta (RM97.7 juta) dan  kesemuanya berupaya mencatat kelajuan lebih 300 kilometer sejam.
Bagaimanapun, majlis daerah di kawasan perkampungan Alderley Edge yang menjadi tempat tinggal baharu Ronaldo menetapkan bahawa had laju di kawasan tersebut hanyalah 30 km sejam.
Menurut sumber, undang-undang tersebut akan memberi kesan kepada hobi bintang bola sepak itu yang gemar memandu laju.
“Ronaldo amat sayang akan kereta-keretanya dan sering memandu dengan laju untuk menunjukkan kehebatannya.

“Bagaimanapun, memandu sebuah Lamborghini pada kelajuan 30 km sejam bukanlah sesuatu yang hebat,” kata sumber tersebut.
Sementara itu, tambah sumber tersebut, perkampungan Alderley Edge sebelum ini sering menjadi lokasi kepada  pemilik kereta sport mewah untuk memandu dengan laju dan mempamerkan kehebatan mereka.
Keadaan itu telah menimbulkan rasa tidak senang dalam kalangan penduduk setempat, lantas mereka membuat aduan kepada pihak majlis daerah.
“Kami komited untuk mengurangkan had laju,” kata Majlis Daerah Timur Cheshire. – Agensi


Weibo gantung 21 akaun peminat fanatik K-Pop
Oleh KOSMO!

7 September 2021, 6:02 pm
BEIJING – Laman media sosial China, Weibo menggantung 21 akaun peminat selebriti Korea Selatan dengan alasan ‘pemujaan’ terhadap artis yang keterlaluan, lapor stesen penyiaran CNN semalam.
Akaun yang digantung selama 30 hari itu melibatkan sokongan terhadap selebriti  Korea Selatan termasuk BTS, Blackpink, EXO dan IU.
Pengharaman sementara itu dilaksanakan selepas salah satu akaun peminat yang dikhaskan untuk artis BTS iaitu Jimin digantung.
“Akaun kelab peminat Jimin dilarang memuat naik sebarang status buat sementara waktu kerana melanggar peraturan komuniti Weibo.
“Selain penggantungan ini, beberapa blog berkaitan artis ini juga telah dipadamkan,” tulis satu kenyataan  Weibo.
Menerusi kenyataan itu juga, Weibo memberi amaran tegas terhadap budaya pemujaan artis yang keterlaluan dan berjanji akan menanganinya dengan serius.

Laman sosial itu juga nekad untuk mempromosikan budaya meminati mana-mana artis dengan lebih rasional dan bersesuaian dengan kehidupan masyarakat China. – Agensi


Rumah dua tingkat jadi transit simpan rokok, arak
Oleh MOHAMAD FAIZAL HASHIM

7 September 2021, 6:15 pm
ISKANDAR PUTERI – Baru sahaja sebulan beroperasi, sindiket memproses arak tiruan dan penyeludupan rokok tidak bercukai tumpas setelah diserbu Pasukan Gerakan Am (PGA) Simpang Renggam, semalam.
Sebuah rumah dua tingkat yang terletak di Jalan Prima 5/7, Taman Nusantara Prima, di sini yang menjadi tempat kegiatan operasi itu diserbu dalam kejadian kira-kira pukul 5 petang.
Pegawai Pemerintah Batalion 5 PGA, Superintenden Dimin Awang berkata, hasil siasatan awal mendapati suspek dipercayai menjadikan premis tersebut sebagai stor penyimpanan sementara rokok seludup sebelum diedarkan untuk pasaran sekitar daerah ini sejak bulan lalu.
“Dalam serbuan tersebut, kita menahan dua orang lelaki warga tempatan berumur 24 dan 52 tahun serta berjaya merampas 530 karton rokok seludup atau lari cukai.
“Kita turut merampas 33 botol arak tiruan dan pelbagai peralatan memproses arak tiruan dengan nilai keseluruhan RM172,521.
“Turut dirampas ialah pelekat cukai Kastam dipercayai palsu yang digunakan untuk arak tiruan yang diproses bagi memperdayakan pelanggannya,” katanya dalam kenyataan hari ini.

Dimin berkata, antara barang rampasan yang dirampas ialah 480 karton rokok AXR 20 batang, 50 karton rokok NYX 20 batang, satu kotak arak jenama Club 99 mengandungi 15 botol (700ml), lima kotak arak jenama Club 99 mengandungi 28 botol (350ml).
Katanya, turut dirampas mesin penutup botol automatik, mesin penutup botol manual, dua tong lutsinar yang berisi cecair dipercayai alkohol, dua tong yang berisi cecair warna hitam dipercayai pati arak selain dua buah kereta Perodua Alza yang digunakan anggota sindiket tersebut.
Tambahnya, turut dirampas ialah tiga tong plastik warna biru yang berisi cecair warna gelap dipercayai arak tiruan dan dua kotak warna coklat yang berisi penutup botol bertulisan Club 99 (1,325 keping) dan pam air elektrik. – K! ONLINE


Buruh ditahan miliki 600 biji pil kuda
Oleh ROHANA MOHD. NAWI

7 September 2021, 5:48 pm
KOTA BHARU – Seorang buruh ditahan selepas dipercayai mengedar 600 biji pil kuda dalam serbuan di sebuah rumah di Kampung Panchor di sini kelmarin.
Serbuan pada pukul 3.50 petang itu dilakukan selepas polis menerima aduan mengenai kegiatan tersebut yang didalangi seorang lelaki berusia 31 tahun.
Ketua Polis Daerah Kota Bharu, Asisten Komisioner Abdul Rahim Daud berkata, ketika serbuan dijalankan, suspek berada di dapur.
“Polis memeriksa sebuah beg pada bahunya dan menemui kira-kira 600 biji pil kuda dianggar bernilai RM6,000.
“Ujian saringan air kencing mendapati suspek positif dadah jenis methamphetamine,” katanya.
Polis masih menjalankan siasatan bagi mengenal pasti sindiket yang membekalkan dadah kepada suspek. – K! ONLINE


Harga ayam segar di KL terkawal
Oleh NUR HUDA MUSA

7 September 2021, 5:13 pm
KUALA LUMPUR – Harga ayam segar di sekitar Kuala Lumpur masih lagi terkawal walaupun dilaporkan berlaku peningkatan harga di beberapa buah negeri.
Ketua Pegawai Penguatkuasa Negeri Kementerian Perdagangan Dalam Negeri dan Hal Ehwal Pengguna (KPDNHEP) Kuala Lumpur, Nurul Syarina Md. Anuar berkata, setakat ini purata harga ayam yang dijual di Kuala Lumpur adalah sekitar RM8.70.
“Hasil semakan di 93 buah premis mendapati, harga masih sekitar purata RM8.70 manakala hanya 13 premis sahaja didapati menjual pada harga lebih RM9.
“Pihak kami akan terus memantau dengan pegawai pemantauan harga mengadakan tinjauan terhadap premis sekitar kuala lumpur meliputi pasar-pasar, pasar raya besar dan pasar mini seterusnya memasukkan butiran harga ke dalam sistem aplikasi Price Catcher,” katanya kepada Kosmo! hari ini.
Nurul Syarina berkata, daripada pemeriksaan itu, pihaknya akan membuat analisa bagi mendapatkan harga purata bagi mengenal pasti sekiranya terdapat kenaikan harga yang ketara bagi ayam segar.
“Kita dapati kenaikan tidak begitu tinggi, tidak melebih tiga ke empat peratus, tetapi di negeri lain mungkin lebih kritikal.

“Justeru itu, kita akan pantau juga kerana sekiranya harga ayam di negeri-negeri sudah mula naik, kita khuatir ia turut memberi kesan kepada harga ayam di sini kerana mereka merupakan pembekal ayam segar tersebut,” jelasnya.
Katanya, pihak penguatkuasaan KPDNHEP negeri-negeri turut akan memantau kenaikan harga ayam yang dilaporkan.
Terdahulu, Kosmo! melaporkan harga ayam segar di pasar-pasar awam di seluruh negara mencatatkan kenaikan ketara sehingga mencecah RM10 sekilogram sejak minggu lalu, sekali gus menimbulkan keresahan dalam kalangan pengguna dan peniaga makanan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Institut memandu beroperasi secara janji temu Khamis ini
Oleh NOR IDAYU BOSRO

7 September 2021, 5:43 pm
PUTRAJAYA – Industri Latihan Pemanduan (ILP) Kenderaan Motor di seluruh negara dibenarkan beroperasi dalam tempoh Pelan Pemulihan Negara (PPN) secara janji temu mulai 9 September ini.
Menteri Pengangkutan, Datuk Seri Wee Ka Siong berkata, proses pengujian bagi mendapatkan lesen-lesen memandu berkaitan bagaimanapun hanya akan bermula pada 17 September walaupun pengoperasian institut memandu (IM) bermula lebih awal.
Pada masa sama, beliau berkata, Kementerian Pengangkutan memutuskan pemberian moratorium selama tiga bulan iaitu sehingga 30 November depan bagi keperluan pembaharuan permit IM.
“Pembaharuan ini adalah bagi mana-mana yang tempoh sah laku permitnya telah tamat di antara bulan Januari hingga September.
“Diharapkan dengan pengoperasian semula ini dapat memberi kelegaan kepada pengusaha-pengusaha ILP atau IM, tenaga pengajar dan orang ramai yang memerlukan perkhidmatan berkaitan,” katanya dalam satu kenyataan di sini hari ini. – K! ONLINE


Bayi masih bertali pusat ditemui
Oleh NOR SHAFAWATI YUP

7 September 2021, 5:40 pm
SEREMBAN – Seorang bayi perempuan yang masih bertali pusat ditemui ditinggalkan atas rumput berhampiran sebuah rumah kongsi di Precint 3, Taman Ara Sendayan di sini pagi tadi.
Ketua Polis Daerah Seremban, Asisten Komisioner Mohd. Said Ibrahim berkata, bayi malang itu ditemui seorang lelaki yang kemudiannya memaklumkan kepada polis pada pukul 11.52 pagi.
“Siasatan awal mendapati, bayi yang ditinggalkan tanpa dibalut (bogel) adalah perempuan dan bangsanya masih belum dikenal pasti.
“Ketika ditemui, bayi itu masih mempunyai tali pusat dan uri disyaki baru dilahirkan kurang dari 12 jam yang lalu,” katanya dalam kenyataan di sini hari ini.
Jelas Mohd. Said, tiada kesan kecederan pada bayi itu sebaliknya hanya kesan gigitan serangga. Kes disiasat mengikut Seksyen 317 Kanun Keseksaan. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hanya 10 peratus pesakit Covid-19 kritikal di Kelantan
Oleh ROSALWANI CHE SOH

7 September 2021, 5:37 pm
KOTA BHARU – Hanya 10 peratus pesakit Covid-19 di negeri ini berada pada tahap tiga hingga lima atau dikategorikan sebagai kritikal meskipun kadar peningkatan kes jangkitan meningkat ketika ini.
Pengarah Jabatan Kesihatan Negeri (JKNK), Datuk Dr. Zaini Hussin berkata, lebih 90 peratus kes melibatkan jangkitan bagi kategori satu dan dua dalam tempoh 14 hari kebelakangan ini selain mendapati jangkitan Covid-19 yang membimbangkan sudah semakin berkurangan.
“Individu yang dijangkiti Covid-19 bagi kategori tiga hingga lima kebanyakannya terdiri daripada individu yang belum divaksin atau tidak lengkap dos vaksinasi.
“Bagi individu yang sudah divaksin dan terkena jangkitan Covid-19, kebanyakannya mereka akan berada pada tahap satu dan dua sahaja,” katanya ketika dihubungi hari ini.
Menurut Zaini, meskipun kes Covid-19 masih berada pada jumlah empat angka, keperluan perubatan yang ada di Kelantan masih mampu menampung jumlah pesakit.
Beliau berkata, bagi menampung keperluan, JKNK membuka wad untuk rawatan intensif kepada pesakit Covid-19 dan memanggil semula anggota perubatan yang berada di luar Kelantan untuk kembali berkhidmat di negeri ini. – K! ONLINE


PNW, nelayan selamatkan ikan lumba-lumba
Oleh NUR NAZLINA NADZARI

7 September 2021, 5:51 pm
KANGAR – Seekor lagi ikan lumba-lumba sepanjang 2.8 meter dengan berat kira-kira 180 kilogram yang masih hidup ditemui terdampar di pantai berlumpur di perairan Kuala Sanglang berhampiran Kampung Sungai Padang di sini hari ini.
Ikan lumba-lumba tersebut diselamatkan Perlis Nature and Wildlife (PNW) dan nelayan tempatan dengan menolaknya perlahan-lahan ke kawasan laut lebih dalam apabila air mula pasang kira-kira pukul 11.28 pagi.
Pengasas PNW, Syamil Abd. Rahman berkata, ikan lumba-lumba jenis bottlenose itu ditemui kira-kira pukul 9 pagi ini oleh nelayan sebelum pihaknya dimaklumkan tentang penemuan tersebut sejam kemudian.
Katanya, sebaik tiba di lokasi, pihaknya mendapati hidupan laut berusia kira-kira lima tahun itu tersangkut di antara kayu hanyut yang dipercayai menjadi punca ikan tersebut gagal untuk berenang kembali ke laut ketika air mulai surut kira-kira pukul 7 pagi.
“Jurang waktu itu agak lama sebelum bantuan tiba, jadi kami sudah cuba membantu ikan lumba-lumba itu dengan memangkunya supaya pasir tidak masuk ke saluran pernafasannya serta membersihkan selut pada badan serta memayungnya daripada terkena panas terik matahari.
“Kemudian kira-kira pukul 11.28 pagi, kami bersama nelayan mula mengiringi ikan ini ke laut pada jarak 50 meter setelah air mula pasang,” katanya ketika ditemui di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


[VIDEO] Selongkar lori sampah cari emas RM70,000
Oleh MOHD RIDZAUDDIN ROSLAN

7 September 2021, 5:21 pm
PETALING JAYA- Kalau rezeki tidak ke mana.
Itu antara ungkapan paling sesuai bagi menggambarkan situasi dialami seorang wanita apabila berjaya menjumpai semula barang kemas bernilai RM70,000 selepas membuangnya ke dalam tong sampah.
Difahamkan, wanita terbabit mahu membuang sampah tetapi secara tidak sengaja memasukkan barang kemas yang disimpan di dalam bekas berwarna hijau.
Menerusi satu perkongsian video oleh Cik Puan Suria di laman Facebook, wanita itu bertemu dengan pekerja pembersihan bagi mencari barangan kemas yang telah dibuang.
Video berdurasi 2 minit 50 saat itu turut menunjukkan pekerja pembersihan membantu wanita itu mencari barangan kemas bernilai puluhan ribu ringgit dengan mengeluarkan sampah daripada lori.
Bagaimanapun, akhirnya wanita itu berjaya menjumpai semula bekas yang mengandungi beberapa gelang emas dengan nilai keseluruhan RM70,000.

Sementara itu, rata-rata pengguna media sosial menzahirkan ucapan terima kasih dan bersyukur selepas wanita tersebut menjumpai semula barangan kemas yang dibuang ke dalam tong sampah.
“Alhamdulillah rezeki milik kakak ini, benda tidak sengaja bukan sengaja mahu buang, lepas ini perlu beringat,” nasihat Ifa Sofi.
“Alhamdulillah syukur, masih menjadi rezeki tuannya,” doa Mariam Ahmad.
“Harap kakak itu bagi upah kepada pekerja pembersihan yang mencarikan barang kemas itu,” kata Sham Suri. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


PM dimaklumkan Agong tidak perlu undi keabsahan
Oleh AMREE AHMAD

7 September 2021, 5:22 pm
PUTRAJAYA – Perdana Menteri, Datuk Seri Ismail Sabri Yaakob tidak memerlukan usul undi keabsahan bagi pelantikan dirinya pada persidangan Dewan Rakyat yang akan datang.
Perkara tersebut dimaklumkan oleh Menteri di Jabatan Perdana Menteri (Parlimen dan Undang-Undang), Datuk Seri Wan Junaidi Tuanku Jaafar pada sidang akhbar di sini hari ini.
“Beliau (Ismail Sabri) ada memaklumkan mengenai isu ini kepada saya ketika mesyuarat Kabinet pertama minggu lalu setelah dititahkan Yang di-Pertuan Agong sebelum itu,” katanya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tiada kenaikan harga RTK Antigen Covid-19 di Kelantan
Oleh ROSALWANI CHE SOH

7 September 2021, 5:16 pm
KOTA BHARU – Peniaga dan pengusaha farmasi di negeri ini tidak menjual Kit Ujian Pantas (RTK) Antigen Covid-19 melebihi harga siling yang ditetapkan kerajaan.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) Kelantan, Adnan Abd. Rahman berkata, hasil pemeriksaan terhadap 204 farmasi di negeri ini mendapati hampir kesemuanya mematuhi peraturan yang ditetapkan.
“Kit ujian kendiri ini diwartakan sebagai barangan harga terkawal di bawah Akta Kawalan Harga dan Antipencatutan 2011 yang berkuatkuasa semalam.
“Kita beri masa selama seminggu bagi peniaga dan pengusaha farmasi bagi membuat penyesuaian dan penyelarasan harga dan menjual kit kendiri itu mengikut harga siling iaitu RM 19.90 dan bagi harga borong maksimum RM 16,” katanya.
Beliau berkata demikian pada sidang akhbar selepas menjalankan pemeriksaan jualan RTK Antigen Covid-19 di sebuah farmasi di pusat beli-belah KB Mall di sini hari ini.
Mengulas lanjut, menurut Adnan, pihak yang gagal mematuhi peraturan yang ditetapkan akan berdepan tindakan tegas di bawah Akta Kawalan Harga dan Antipencatutan 2011 dan boleh dikenakan penalti.

Katanya, individu juga boleh dikenakan denda di mahkamah sehingga RM 100,000 atau dipenjarakan tidak lebih tiga tahun atau kedua-duanya atau dikompaun sehingga 50,000.
Tambahnya, bagi syarikat pula, mereka boleh didenda sehingga RM500, 000 atau kompaun RM 250,000. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tunggu hari untuk bersalin, Izreen Azminda sukar tidur
Oleh MOHAMMAD SHAHEMY AZMI

7 September 2021, 5:44 pm
PETALING JAYA – Bakal melahirkan anak ketiganya tidak lama lagi, pelakon Izreen Azminda mendedahkan dia kini mengalami masalah sukar untuk tidur pada waktu malam.
Menerusi hantaran yang dimuat naik dalam Instagram miliknya, Izreen, 36, berkongsi keadaan terkini dirinya yang sedang sarat hamil dan hanya menunggu hari untuk bersalin.
“Sudah hujung-hujung (menunggu masa bersalin), memang semua mak-mak ada masalah tidur ke? Saya susah sungguh nak tidur sejak akhir-akhir ini.
“Kalau tidur pun, hanya tidur-tidur ayam sahaja. Pusing sana tak kena, pusing sini tak kena. Makan pun dah kurang,” katanya.
Dalam perkongsian itu juga, pelakon yang popular menerusi drama Kerana Terpaksa Aku Relakan itu juga mendedahkan bahawa berat badannya kini sudah mencecah lebih daripada 80 kilogram.
Menjengah dalam ruangan komen, rata-rata pengikutnya turut berkongsi pengalaman serupa ketika sarat hamil dan berkata bahawa perkara sebegitu adalah normal bagi ibu mengandung.

“Sama! Saya sudah 36 minggu. Rasa nak menangis sebab tertekan. Kalau nak tidur, dua jam sahaja tidur. Itu pun selepas dengar azan Subuh. Bayangkan golek sampai Subuh tak boleh tidur,” kata seorang pengikutnya.
“Betul. Saya dulu pun begitu. Perut besar, semua posisi tak kena,” komen seorang lagi pengikutnya.
Sekadar info, kehamilan ketiga tersebut merupakan kandungan kedua hasil perkongsian hidup bersama pemuzik bebas, Muhammad Radzi Abdul Wahid atau dikenali sebagai Ude yang dikahwini pada 8 Ogos 2017.
Hasil perkongsian hidup bersama Ude, Izreen dikurniakan seorang anak lelaki, Aaron Ibrahim yang kini berusia dua tahun.
Terdahulu, pelakon kelahiran Perlis itu turut memiliki seorang anak lelaki sulung, Muhammad Adrian Umar, 8, menerusi perkahwinan pertamanya dengan seorang jurukamera, Muhammad Riza Baharudin. – K! ONLINE


Lebih ramai habiskan masa tonton TikTok berbanding YouTube
Oleh KOSMO!

8 September 2021, 10:00 pm
WASHINGTON  – Satu laporan analitik baharu mendapati aplikasi video sosial TikTok telah menewaskan YouTube bagi purata tempoh masa ia ditonton pengguna dalam kalangan pengguna peranti Android di Amerika Syarikat, lapor agensi berita United Press International semalam.
Data daripada platform data dan analitik mudah alih, App Annie itu mendapati aplikasi TikTok telah menewaskan YouTube kira-kira setahun lalu dengan rata-rata pengguna menghabiskan masa lebih 24 jam sebulan bagi menonton kandungan TikTok berbanding 22 jam 40 minit untuk menonton kandungan YouTube.
Menurut laporan itu, di Britain, TikTok menewaskan YouTube pada Mei 2020 bagi masa yang paling banyak dihabiskan seorang pengguna iaitu hampir 26 jam sebulan.
Data tersebut bagaimanapun terhad kepada pengguna peranti Android, namun ia menunjukkan kenaikan ketara bagi jumlah penonton meskipun kandungan video yang dimuat naik di platform TikTok terhad kepada tiga minit.
YouTube yang dimiliki syarikat gergasi Google masih mempunyai jumlah penonton paling ramai disebabkan pangkalan penggunanya yang lebih besar iaitu sekitar dua bilion. Sebagai perbandingan, TikTok mempunyai 700 juta pengguna.
Menurut App Annie, ‘video pendek, kandungan asli dan penstriman langsung’ mendorong pertumbuhan TikTok bagi kategori masa yang dihabiskan oleh pengguna.

Awal tahun ini, YouTube memperkenalkan platform video pendek dikenali YouTube Shorts sebagai saingan kepada TikTok. – Agensi


JKKP siasat kes pekerja maut terjatuh mengecat
Oleh ISKANDAR SHAH MOHAMED

8 September 2021, 8:24 pm
KLANG – Jabatan Keselamatan dan Kesihatan Pekerjaan (JKKP) menyiasat kes seorang pekerja yang maut selepas terjatuh ketika mengecat di sebuah kilang di Jalan Kapar di sini, Ahad lalu.
Dalam kejadian pukul 10.30 pagi, lelaki warga Myanmar berusia 60 tahun itu sedang menjalankan kerja
pengubahsuaian di tingkat enam kilang berkenaan.
Pengarah JKKP Selangor, Bahrudin Mamat berkata, mangsa yang sedang mengecat kemudian dipercayai terjatuh dari sebuah platform tanpa hadangan setinggi 15 meter.
“Siasatan turut mendapati mangsa tidak dibekalkan dengan peralatan perlindungan diri bersesuaian untuk bekerja di lokasi berkenaan.
“Mangsa yang mengalami kecederaan teruk disahkan meninggal dunia di tempat kejadian oleh pasukan perubatan Hospital Tuanku Ampuan Rahimah (HTAR) Klang,” katanya dalam kenyataan sebentar tadi.
Jelas beliau, pihaknya mengarahkan sepasukan pegawai penyiasat untuk menjalankan siasatan menyeluruh.

“Kita mengeluarkan Notis Larangan Serta Merta (NOP) bagi memberhentikan semua kerja-kerja yang berkaitan.
“Satu Surat Arahan Larangan Kacauganggu turut dikeluarkan bagi menghentikan semua aktiviti pengubahsuaian dan pembinaan di kilang tersebut,” ujarnya.
Tegas Bahrudin, tindakan perundangan akan diambil ke atas pihak bertanggungjawab sekiranya didapati wujud pelanggaran Akta Keselamatan dan Kesihatan Pekerjaan 1994 dan Akta Kilang Dan Jentera 1967.
“JKKP memandang serius setiap kemalangan melibatkan pekerja mahupun orang awam.
“Majikan mempunyai kawalan penuh ke atas sebarang aktiviti di tempat kerja termasuk mengenalpasti bahaya dan membuat penilaian risiko,” katanya.- K! ONLINE.


Tonyoh hidung guna garam didakwa mampu bunuh virus Covid-19
Oleh KOSMO!

8 September 2021, 9:30 pm
JAKARTA – Pakar kesihatan Indonesia menyeru agar rakyat negara itu tidak mudah terpengaruh dengan pelbagai kaedah pelik untuk menyembuhkan Covid-19 seperti yang sering tular di media sosial, lapor Suara.com, semalam.
Terbaharu, satu kaedah tular yang kononnya mampu membunuh virus Covid-19 adalah dengan mencuci lubang hidung menggunakan garam kasar.
Kaedah itu dilaporkan mula tular menerusi aplikasi WhatsApp yang didakwa mampu menghilangkan kesan virus Covid-19 di hidung pesakit.
“Air larutan garam memang boleh digunakan untuk mencuci kotoran di hidung namun ia tidak berkesan untuk membunuh virus Covid-19.
“Rakyat diminta agar tidak mudah percaya dengan kaedah-kaedah tular tanpa penjelasan saintifik serta sokongan pakar kesihatan kerana bimbang akan memudaratkan diri,” demikian penjelasan Ahli Patologi Universiti Sebelas Maret, Tonang Dwi Adryanyo.
Tambahnya, penggunaan larutan garam kasar yang berlebihan dan tanpa sukatan betul boleh merosakkan mukus hidung dan menjejaskan fungsi sedia ada anggota badan itu. – Agensi


KDA FC sekadar seri dengan UiTM FC
Oleh MOHD. RAFIE AZIMI

8 September 2021, 11:53 pm
ALOR SETAR – Tanpa beberapa pemain utama termasuk Kpah Sherman dan Rabih Ataya yang perlu berkhidmat untuk skuad kebangsaan masing-masing, Kedah Darul Aman (KDA FC) sekadar mencatat keputusan seri menentang UiTM FC di Stadium Darul Aman, sebentar tadi.
Keputusan itu bagaimanapun sudah cukup untuk meletakkan pasukan kembali berada di tangga kedua Liga Super selepas mengumpul 40 mata dengan kelebihan gol mengatasi Penang FC.
Kapten pasukan, Baddrol Bakhtiar terlebih dahulu membuka jaringan apabila menanduk bola hantaran silang pemain sayap berpengalaman, Azmauddin Akil pada minit ke-36.
Kelebihan itu bagaimanapun tidak kekal lama apabila UiTM dihadiahkan sepakan penalti dua minit kemudian menerusi sepakan penalti disempurnakan Dennis Buschening.
Hanya seminit selepas babak kedua dimulakan, pasukan pelawat berada di depan apabila tonggak pertahanan KDA FC, Renan Alves melakukan kesilapan dengan melakukan hantaran tidak tepat kepada rakan sepasukan, K. Anumanthan.
Kesempatan itu dimanfaatkan sepenuhnya seorang lagi pemain import UiTM FC, Yonghyun Kwon untuk menyambar bola lalu melepaskan rembatan ke gawang KDA FC menewaskan penjaga gol, Shahril Saari.

Gawang KDA FC bocor sekali lagi pada minit ke-63 apabila tendangan ‘back heel’ dilakukan Ariff Ar-Rashid gagal diselamatkan Shahril Saari.
Pemain gantian KDA FC, Muhamad Fikhrie serta tonggak import dari Ivory Coast, Kipre Tchetche bagaimanapun menyelamatkan maruah tuan rumah apabila masing-masing menjaringkan gol pada minit ke-72 dan 80 untuk keputusan muktamad 3-3. – K! ONLINE.


Sanggup mengaku sepupu elak dicekup
Oleh NUR ANATI JUHARI

8 September 2021, 9:14 pm
ALOR SETAR – Seorang wanita cuba menipu dengan mendakwa lelaki yang berada di rumah sewanya merupakan sepupunya ketika ditangkap khalwat di sebuah rumah sewa di Jalan Alor Mengkudu di sini tengah malam semalam.
Ketua Penolong Pengarah Bahagian Penguat Kuasa Jabatan Hal Ehwal Agama Islam Kedah (JHEAIK), Syeikh Radzi Abdul Mutalib berkata, pasangan berusia 22 dan 23 tahun itu ditahan kira-kira pukul 12.40 tengah malam selepas menerima maklumat awam.
Katanya, dalam serbuan itu, lelaki yang bekerja sebagai juruteknik kilang memberi alasan ingin menumpang tidur di rumah sewa tersebut kerana motosikal kehabisan minyak.
“Pasangannya yang merupakan pengurus pemasaran juga cuba menipu dengan mendakwa mereka adalah sepupu.
“Pihak penguat kuasa kemudian meminta wanita terbabit menghubungi warisnya sebagai bukti, namun keluarganya tidak mengenali lelaki terbabit,” katanya ketika dihubungi di sini hari ini.
Tambahnya, kes disiasat mengikut Seksyen 25 Enakmen Jenayah Syariah Kedah 2014 kerana disyaki khalwat yang memperuntukkan hukuman denda RM3,000 atau dua tahun penjara atau kedua-duanya sekali, jika sabit kesalahan. – K! ONLINE.


Saintis cipta mesin kaji serpihan UFO
Oleh KOSMO!

8 September 2021, 9:00 pm
STANFORD, CALIFORNIA – Penciptaan mesin berteknologi tinggi baharu telah membolehkan sekumpulan saintis dari Universiti Stanford, Amerika Syarikat (AS) untuk mengkaji serpihan dipercayai milik objek terbang tidak dikenali (UFO) yang ditemui di Amerika Selatan 70 tahun lalu, lapor akhbar Daily Star semalam.
Salah seorang penyelidik, Dr. Jacques Vallee mengumpulkan sisa logam daripada apa yang dipercayai sebagai UFO yang terhempas di Colombia dan Argentina sejak 1947.
Mesin baharu yang dipanggil ‘pengimbas ion pelbagai paramater’ itu memberi peluang kepada saintis untuk melihat struktur atomik bagi sesetengah bahan.
Majalah Science News melaporkan ahli mikrobiologi Stanford, Dr. Garry Nolan menggunakan mesin tersebut untuk menghasilkan gambar tiga dimensi bagi menganalisis sampel dalam proses yang disebut Multiplexed Ion Beam Imagine (MIBI).
Pada tahap mikroskopik, struktur atom tidak mungkin dipalsukan.
Ketika Nolan meletakkan beberapa serpihan di ruang vakum instrumennya, dia terkejut apabila mendapati komposisi logam itu tidak seperti logam lain.

“Sekiranya berbicara tentang bahan canggih daripada sebuah peradaban maju, kita berbicara tentang sesuatu yang saya sebut sebagai bahan ultra.
“Ini adalah sesuatu yang mempunyai sifat di mana seseorang menyatukannya semula pada satu skala atom,” katanya.
Saintis itu kemudian menemukan bahawa bahan itu telah dihasilkan dan bukan bersifat semula jadi.
Bagaimanapun, itu tidak bermaksud ia dihasilkan di suatu tempat di luar angkasa, tetapi mungkin dihasilkan untuk tujuan tertentu yang belum difahami oleh penyelidik. – AGENSI


Kanak-kanak perempuan berbogel dan diarak dalam ritual ‘panggil hujan’
Oleh KOSMO!

8 September 2021, 8:30 pm
MADHYA PRADESH, INDIA – Enam kanak-kanak perempuan di India dilaporkan telah diarak dalam keadaan berbogel dalam satu upacara keagamaan dipercayai dilakukan untuk menurunkan hujan, lapor Badan Penyiaran British (BBC), hari ini.
Kejadian itu berlaku di sebuah kampung yang terletak di wilayah Bundelkhand, negeri Madhya Pradesh yang kini dilanda musim kemarau yang teruk.
Video perarakan itu menjadi tular di media sosial yang memaparkan keenam-enam kanak-kanak berkenaan berjalan dalam keadaan berbogel sambil memegang kayu di atas bahu mereka dengan seekor katak diikat padanya.
Penduduk tempatan percaya bahawa ritual itu akan menenangkan dewa hujan dan menurunkan hujan ke wilayah tersebut.
Suruhanjaya Nasional India untuk Perlindungan Hak Kanak-kanak telah meminta laporan dari pentadbiran daerah Damoh, lokasi di mana kampung itu terletak.
Polis Madhya Pradesh menyatakan bahawa mereka tidak menerima laporan rasmi terhadap peristiwa itu, namun memberitahu bahwa satu siasatan telah dimulakan.

“Tindakan akan diambil sekiranya kami mendapati kanak-kanak itu dipaksa berjalan dalam keadaan berbogel,” kata Pegawai Polis Damoh, DR Teniwar.
Sementara itu, menurut pentadbiran daerah Damoh, ibu bapa kanak-kanak perempuan yang terlibat telah bersetuju dengan upacara tersebut, bahkan turut serta dalam ritual itu. – Agensi


SOP riadah turut dilonggarkan
Oleh MOHD RASDAN AHMAD

8 September 2021, 8:16 pm
PETALING JAYA – Perdana Menteri, Datuk Seri Ismail Sabri Yaakob turut mengumumkan, Jawatankuasa Khas Pengurusan Pandemik Covid-19 bersetuju untuk melonggarkan prosedur operasi standard (SOP) bagi aktiviti sukan, riadah dan rekreasi, untuk negeri-negeri yang berada di bawah Fasa 1 iaitu dengan membenarkan aktiviti sukan indoor, kecuali gimnasium, kepada individu yang telah lengkap dua dos vaksin.
“Selain itu, fasiliti sukan dan rekreasi komersil tertutup (indoor) dibenarkan beroperasi dengan kawal selia, hanya kepada pelanggan yang telah lengkap divaksin. Penggunaan fasiliti perlu dilakukan secara janji temu di samping pematuhan SOP,” ujarnya dalam satu kenyataan hari ini.
Dalam pada itu, Ismail Sabri berkata bagi sektor perdagangan dan pengedaran; perniagaan kedai bunga atau nursery, kedai peralatan outdoor dan galeri perumahan juga mula dibenarkan beroperasi mulai Jumaat ini bagi negeri-negeri yang berada di bawah Fasa 1.
“Sementara itu bagi negeri yang diletakkan di bawah Fasa 2 dan Fasa 3, kelonggaran tambahan bagi aktiviti kedai gunting, hair dresser dan salon kecantikan turut dibenarkan,” tambahnya. -K! ONLINE.


Polis kesan pemandu kereta langgar penunggang basikal
Oleh MUHD AFIQ AL-HAFIZ MAT YUSOF

8 September 2021, 10:15 pm
KUALA LUMPUR – Seorang lelaki warga tempatan dikesan selepas disyaki melanggar lari seorang penunggang basikal di Jalan Kinabalu di sini hari ini.
Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Sarifudin Mohd. Salleh berkata, kejadian berlaku pada pukul 7.15 pagi.
“Siasatan awal terhadap sebuah video viral berdurasi satu minit mendapati, penunggang basikal tersebut sedang menunggang dari arah Cheras menghala ke Jalan Kuching.
“Setibanya di Jalan Kinabalu, penunggang basikal terbabit telah dilanggar sebuah kereta yang dipandu seorang lelaki berusia 22 tahun,” katanya dalam kenyataan di sini hari ini.
Mengulas lanjut, selepas melanggar penunggang basikal terbabit, pemandu kenderaan telah meneruskan perjalanan tanpa berhenti di lokasi kejadian.
“Penunggang basikal berkenaan merupakan warga tempatan berusia 33 tahun dan bekerja sebagai anggota Dewan Bandaraya Kuala Lumpur (DBKL).

“Mangsa mengalami kecederaan ringan dan telah membuat laporan polis di Balai JSPT Kuala Lumpur.
“Bertindak atas laporan, kita telah mengesan dan membawa pemandu kereta terbabit di Balai JSPT Kuala Lumpur untuk siasatan lanjut.” jelasnya.
Kes diklasifikasikan di bawah Rule 10 LN 166/59 dan siasatan masih dijalankan. – K! ONLINE.


HSKLU diwartakan semula
Oleh MOHAMAD NAUFAL MOHAMAD IDRIS

8 September 2021, 8:21 pm
SHAH ALAM – Kerajaan negeri akan memulakan proses mewartakan semula Hutan Simpan Kuala Langat Utara (HSKLU).
Menteri Besar Selangor, Datuk Seri Amirudin Shari berkata, selaras itu
cadangan pelan pembangunan ke atas kawasan tersebut akan dihentikan serta membatalkan pemberimilikan tanah itu kepada syarikat terbabit.
Katanya, bagaimanapun sebanyak 40.2 hektar daripada jumlah keseluruhan 536.6 hektar akan kekal dinyahwartakan.
“Ini bagi melengkapkan pemberimilikan tanah kepada Kampung Orang Asli Busut Baru bagi menyelesaikan isu yang tertangguh sejak tahun 2006.
“Mereka telah dipindahkan dari penempatan asal mereka pada 1994 untuk tujuan pembinaan KLIA,” katanya dalam kenyataan hari ini.
Beliau memberitahu, kerajaan negeri juga akan mempertimbangkan sebahagian kecil lagi kawasan akan kekal nyahwarta untuk tujuan pertimbangan jajaran Projek Laluan Rel Pantai Timur (ECRL).

Ujar Amirudin, pada masa sama kawasan gantian yang diwartakan sebagai Hutan Simpan Kekal seluas 1,436 ekar di Sungai Panjang, Ampang Pechah dan Bukit Broga akan kekal statusnya sebagai Hutan Simpan Kekal.
“Kerajaan negeri ingin menegaskan bahawa segala proses penyahwartaan sebelum ini telah mengikuti segala prosedur dan tatacara yang dinyatakan mengikut lunas undang-undang.
“Selain itu, kerajaan negeri akan surat kepada Speaker Dewan Negeri Selangor untuk mengadakan sidang Jawatankuasa Pilihan Khas Keupayaan,Kebertanggungjawaban dan Ketelusan (SELCAT) bagi menjawab sebarang isu-isu yang dibangkitkan berkenaan dengan penyahwartaan sebelum ini,” jelasnya.
Pada sidang Dewan Undangan Negeri baru-baru ini, Pengerusi Jawatankuasa Tetap Pelancongan, Alam Sekitar, Teknologi Hijau dan Hal Ehwal Orang Asli Selangor, Hee Loy Sian memaklumkan kerajaan negeri telah meluluskan penyahwartaan 536.7 hektar HSKLU pada 5 Mei lalu.
Tindakan nyahwarta itu kemudiannya mendapat bantahan ramai pihak termasuk pertubuhan bukan kerajaan (NGO) yang mahu HSKLU dikekalkan pewartaannya demi kepentingan alam sekitar. -K! ONLINE.


Lelaki kumpul stokin busuk sebagai koleksi peribadi
Oleh KOSMO!

8 September 2021, 8:00 pm
LONDON – Seorang lelaki di Hull, Britain mempunyai satu tabiat pelik iaitu suka membeli stokin kotor dan busuk untuk dijadikan koleksi peribadi, lapor laman berita Wionews, semalam.
Lelaki yang dikenali sebagai D, 33, sanggup berbelanja sekitar £200 (RM1,145) setiap bulan untuk membeli stokin terpakai, kotor atau lama.
Ahli perniagaan itu menggelarkan dirinya penggemar obsesi terhadap kaki yang memiliki hobi membeli stokin busuk dan mengagumi kaki orang yang kotor.
Menurut D, dia akan menghantar mesej kepada pengguna media sosial secara rawak dan memberi mereka peluang untuk menjana wang dengan menjual stokin kotor yang tidak dicuci dan tidak bersih.
Dia juga menganggap dirinya sebagai lelaki normal dan berpendapat bahawa hobi itu sama sekali tidak berbahaya.
Selain gemar membeli stokin kotor, D juga sanggup membayar wang tunai kepada golongan wanita berusia 21 hingga 38 tahun untuk merakam video kaki mereka yang kotor dan dijual kepadanya pada harga £30 (RM171) setiap satu.

Dia turut mendedahkan bahawa akan mencium dan menjilat koleksi stokin busuknya sekali sekala sebagai satu kepuasan. – Agensi


Selangor, KL, Putrajaya ke Fasa 2 Jumaat ini
Oleh NUR HUDA MUSA

8 September 2021, 7:52 pm
PETALING JAYA – Mesyuarat Jawatankuasa Khas Pengurusan Pandemik Covid-19 bersetuju untuk membenarkan kawasan Lembah Klang iaitu Selangor, Wilayah Persekutuan Kuala Lumpur dan Wilayah Persekutuan Putrajaya beralih ke Fasa Dua berkuat kuasa Jumaat ini.
Perdana Menteri, Datuk Seri Ismail Sabri Yaakob berkata, Jawatankuasa turut memutuskan Selangor, Wilayah Persekutuan Kuala Lumpur dan Wilayah Persekutuan Putrajaya digabungkan sebagai satu kawasan jangkitan yang sama sekali gus menjadikan pergerakan antara negeri-negeri ini adalah dibenarkan dan tiada lagi sekatan jalan raya.
Katanya, keputusan itu dilakukan berdasarkan penilaian risiko semasa yang dibuat oleh Kementerian Kesihatan (KKM) serta Majlis Keselamatan Negara (MKN).
“Antara kelonggaran yang diberikan adalah sama seperti negeri-negeri yang telah memasuki Fasa Dua sebelum ini, seperti yang ditetapkan oleh MKN iaitu rentas daerah dibenarkan kepada individu yang telah lengkap menerima dua dos vaksin.
“Selain itu, bagi pasangan suami isteri jarak jauh yang lengkap divaksin pula dibenarkan untuk merentas negeri termasuk ibu bapa yang telah mendapat dua dos vaksin dibenarkan merentas negeri untuk berjumpa anak mereka yang berusia di bawah 18 tahun,” katanya dalam satu kenyataan di sini hari ini.
Selain itu Ismail Sabri berkata kelonggaran bagi individu yang lengkap dua dos vaksin juga termasuk Dine-in di premis makanan manakala aktiviti pelancongan hanya dibenarkan dalam negeri yang sama yang melibatkan penginapan di hotel dan inap desa. -K! ONLINE.


Radzi jumpa hampir 100 calon SPM seluruh negara
Oleh SITI AMINAH MOHD YUSOF

8 September 2021, 8:01 pm
PETALING JAYA – Menteri Kanan (Pendidikan), Datuk Dr. Radzi Jidin hari ini mengadakan dua sesi libat urus secara online bersama hampir 100 calon Sijil Pelajaran Malaysia (SPM) 2021 dari seluruh negara.
Beliau berkata, sesi pertama melibatkan wakil murid sekolah menengah kebangsaan manakala sesi kedua khusus untuk murid berkeperluan khas (MBK).
“Anak-anak yang terlibat dalam perbincangan tadi begitu teruja berkongsi pengalaman dan cabaran dalam tempoh yang mencabar ini termasuk persiapan mereka untuk menghadapi peperiksaan SPM yang dijadualkan pada Mac tahun depan.
“Tidak kurang juga yang memberikan pelbagai pandangan dan cadangan bagaimana untuk menambahbaik pendekatan pengajaran dan pembelajaran sedia ada,” katanya menerusi hantaran di laman Facebook sebentar tadi.
Beliau turut berasa tersentuh apabila mendengar perkongsian golongan MBK yang tidak pernah jemu mengikuti pembelajaran walaupun terpaksa menempuh pelbagai cabaran.
Menurutnya, murid-murid berkenaan amat berharap agar dapat kembali ke sekolah dan mengikuti pembelajaran secara bersemuka dengan selamat.

“Saya amat hargai semua perkongsian dan cadangan yang diberikan. Insya-Allah, cadangan tersebut kami akan teliti dan perhalusi.
“Semoga semua anak-anak yang bakal menduduki SPM tahun 2021 terus bersemangat untuk membuat persediaan sebaiknya. Kementerian Pendidkan sentiasa komited untuk melakukan yang terbaik,” ujarnya. – K! ONLINE.


Asteroid bersaiz 137 meter hampiri orbit Bumi Jumaat ini
Oleh KOSMO!

8 September 2021, 7:30 pm
WASHINGTON – Data pengesan Pentadbiran Aeronautik dan Angkasa Kebangsaan (NASA) sedang memantau sebuah asteroid bersaiz 137 meter (m) yang dijangka melintasi orbit Bumi pada Jumaat ini, lapor akhbar Daily Star semalam.
Asteroid yang digelar 2021RE itu dijangka berada pada jarak 5.47 juta kilometer (km) dari Bumi pada hari tersebut.
Sebagai perbandingan, jarak dari bulan ke Bumi adalah sejauh 384,400 km.
2021RE akan bergerak pada kelajuan 30,000 meter sejam dan akan menyebabkan lekuk yang besar sekiranya ia melanggar Bumi.
Sementara itu, dalam tempoh beberapa hari akan datang, beberapa objek bersaiz antara sebuah rumah dan sebuah pesawat dijangka melintas dalam jarak yang hampir dengan Bumi.
Awal bulan ini, NASA mendedahkan satu kajian baharu yang meningkatkan kemungkinan bahawa sebuah asteroid digelar Bennu yang memiliki lebar 536 m akan melanggar Bumi antara sekarang hingga tahun 2300.

Batu ruang angkasa jenis C yang disenaraikan sebagai ‘objek yang berpotensi mendatangkan bahaya’ kepada manusia itu ditemui pada tahun 1999.
Bennu merupakan salah satu daripada dua asteroid paling berbahaya yang ditemui dalam sistem solar. – Agensi


Syarikat tilam tawar jawatan Eksekutif Tidur
Oleh KOSMO!

8 September 2021, 7:00 pm
SINGAPURA – Sebuah syarikat menjual tilam di Singapura, Sonno menawarkan jawatan khas iaitu Eksekutif Tidur untuk tidur selama lapan jam sehari selama 100 hari di atas tilam keluaran syarikat itu, lapor portal Mothership, semalam.
Syarikat tersebut telah mengeluarkan satu kenyataan akhbar secara online yang mengiklankan jawatan Eksekutif Tidur untuk penduduk Singapura sebagai sebahagian daripada kempen awam iaitu ‘Dibayar Untuk Tidur’ dan bagi membantu kajian dalam mencari rahsia tidur lebih nyenyak.
Kempen itu bertujuan untuk menggunakan penemuan tersebut sebagai data bagi menambah baik produk tilam Sonno agar dapat meningkatkan kualiti hidup rakyat Singapura dengan memberikan mereka tidur malam yang lebih nyenyak.
“Jawatan untuk tidur secara profesional akan memberitahu kami apa yang diperlukan untuk tidur lebih lena terutamanya sepanjang musim pandemik dan bagaimana untuk membantu mereka mencapai tujuan itu,” kata pengasas dan Ketua Pegawai Eksekutif Sonno, Fabio Miceli.
Jawatan itu turut ditawarkan dengan imbuhan sebanyak 1,500 dolar Singapura (RM3,088) sepanjang 100 hari tugasan, ganjaran tilam Sonno bersaiz Queen Original, dua biji bantal dan sehelai cadar percuma.
Calon yang terpilih perlu menggunakan aplikasi ‘Pengesan Tidur’ untuk mengesan pola tidur mereka selama 100 malam mengikut keselesaan bilik tidur mereka sendiri. – Agensi


Beto Kusyairy, Nadiya Nissa selar pelakon, kru tidak vaksin penting diri
Oleh HARYATI KARIM

8 September 2021, 7:00 pm
PETALING JAYA – Demi menjaga keselamatan diri dan keluarga, pelakon Beto Kusyairy menyatakan pendiriannya enggan bekerja dengan mana-mana produksi yang mengambil pelakon dan kru yang tidak divaksin.
“Saya secara peribadi tidak akan terlibat dengan produksi yang mengambil pelakon dan kru yang tidak mahu mengambil vaksin.
“Sebab saya fikirkan keluarga saya yang ada budak kecil dan orang tua di rumah. Bagi saya lebih baik mencegah daripada mengubati. Itu yang saya cuba lakukan selagi mampu,” ujar Beto yang ditemubual secara virtual pada sidang akhbar drama Penghulu Interim sebentar tadi.
Dalam pada itu, Beto atau nama sebenarnya, Nurkusyairy Zakuan Osman turut menyelar tindakan pelakon dan kru yang tidak lengkap vaksinasi tetapi bekerja di set penggambaran seperti biasa sebagai penting diri.
“Saya tahu vaksin adalah hak individu, kita tidak boleh memaksa kerana itu pemahaman dan pendirian masing-masing. Namun, apabila melibatkan kerja secara berkumpulan, saya rasa tidak patut ada sikap penting diri.
“Jika tidak percaya vaksin janganlah sampai menyusahkan orang lain. Walaupun sudah lengkap vaksin, kita masih boleh menjadi pembawa dan melibatkan orang lain puncanya daripada seorang yang mementingkan diri itu. Bagi saya perkara sebegitu tidak adil,” luah Beto.

Beto berkata demikian selepas diminta menggulas berkenaan isu yang dibangkitkan pelakon senior, Fauziah Nawi tentang sebuah produksi yang melanggar prosedur operasi standard (SOP) dengan mengambil pelakon tidak lengkap vaksinasi.
Terdahulu, pada Selasa lalu Perdana Menteri, Datuk Seri Ismail Sabri Yaakob telah mengumumkan penggiat industri kreatif di negeri yang berada di Fasa 1 Pelan Pemulihan Negara (PPN) dibenar untuk mula bekerja pada 9 September ini dengan syarat harus lengkap dua dos vaksin.
Memegang pendirian yang sama, aktres Nadiya Nissa menyatakan individu yang tidak mahu mengambil vaksin, tetapi mahu bekerja di set penggambaran sebenarnya membahayakan bukan sahaja diri sendiri, tetapi seluruh tenaga produksi.
“Pada saya perkara seperti ini tidak sepatutnya berlaku. Andai virus tersebar, orang yang tidak divaksin itu lebih berisiko untuk mendapat komplikasi kritikal.
“Penggambaran akan tertangguh dan pihak penerbit terpaksa menanggung kos yang tinggi akibat percutian disebabkan kuarantin. Bukan itu sahaja, jadual pelakon dan tenaga produksi juga akan terganggu. Jadi, apabila rasa terdapat risiko lebih baik dicegah,” ulas Nadiya.
Sementara itu, penerbit drama bersiri Penghulu Interim, Issey Fazlisham yang juga penyampai radio Gegar FM, meluahkan rasa bimbangkan berhubung isu produksi melanggar SOP selepas kerajaan membenarkan penggiat industri kreatif kembali bekerja.
“Saya percaya semua orang mengikuti SOP untuk penggambaran dengan begitu ketat kerana semua orang mahu bekerja. Perkara melanggar SOP seperti ini sepatutnya tidak berlaku.
“Jangan kerana nila setitik rosak susu sebelanga. Saya tidak mahu hanya kerana segelintir yang melanggar SOP, kebenaran untuk industri keratif bekerja ditarik balik,” kata Issey.
Drama Penghulu Interim terbitan Red Beans Productions yang dibintangi oleh Beto Kusyairy, Nadiya Nissa, Roy Azman, Rosli Rahman dan Issey kini sedang hangat disiarkan di Awesome TV, Jumaat sehingga Ahad pada pukul 9 malam. – K! ONLINE